text:
కేంద్ర ప్రభుత్వం సర్పంచ్ పదవి పోటీకి టెన్త్ పాసవడం తప్పనిసరి చేసిందన్న వార్తలో నిజం లేదు - FACTLY
Sai Krishna Muthyanolla
August 11, 2023
కేంద్ర ప్రభుత్వం సర్పంచ్ పదవి పోటీకి టెన్త్ పాసవడం తప్పనిసరి చేసిందని చెప్తున్న పోస్ట్ ఒకటి సోషల్ మీడియాలో షేర్ అవుతోంది. దీనికి సంబంధించిన ముసాయిదాను రాష్ట్రానికి పంపించగా తెలంగాణ ప్రభుత్వం దీనికి గ్రీన్ సిగ్నల్ ఇచ్చిందని కూడా ఈ పోస్టులో చెప్తున్నారు. ఈ కథనం ద్వారా ఈ విషయానికి సంబంధించిన నిజమేంటో చూద్దాం.
క్లెయిమ్: కేంద్ర ప్రభుత్వం సర్పంచ్ పదవి పోటీకి టెన్త్ పాసవడం తప్పనిసరి చేసింది; తెలంగాణ ప్రభుత్వం దీనికి గ్రీన్ సిగ్నల్ ఇచ్చింది.
ఫాక్ట్(నిజం): కేంద్ర ప్రభుత్వం ఇటీవల సర్పంచ్ అభ్యర్థి విద్యార్హతలకు సంబంధించి 10 పాస్ తప్పనిసరి చేస్తూ ప్రతిపాదనలు పంపినట్టు రిపోర్ట్స్ లేవు. తెలంగాణ ప్రభుత్వం సర్పంచ్ అభ్యర్థులకు విద్యార్హతలు నిర్దేశించే ఆలోచనలో ఉన్నట్టు కూడా ఎటువంటి రిపోర్ట్స్ లేవు. కాగా తెలంగాణ ప్రభుత్వం చివరిసారిగా 2018లో పంచాయతీ రాజ్ చట్టానికి సవరణలు చేసింది. ఈ చట్టంలో పంచాయతీ ఎన్నికల్లో పోటీ చేసే అభ్యర్థుల విద్యార్హతలను నిర్దేశించలేదు. ప్రస్తుతం కూడా రాష్ట్రంలో ఇదే చట్టం అమలులో ఉంది. కావున పోస్టు ద్వారా చెప్పేది తప్పు.
ఈ మధ్య కాలంలో కేంద్ర ప్రభుత్వం పంచాయతీ ఎన్నికల్లో పోటీ చేసే అభ్యర్థులకు టెన్త్ పాసవడం తప్పనిసరి చేస్తూ ఎటువంటి నిర్ణయం తీసుకోలేదు. ఈ విషయానికి సంబంధించి ఎటువంటి వార్తా కథనాలు కూడా లేవు.
2017లో లోక్‌సభ అంచనాల కమిటీ దేశవ్యాప్తంగా కనీస విద్యార్హత ఉండాలని ప్రతిపాదిస్తూ  కేంద్రానికి నివేదిక అందజేసింది, దీనిపై కేంద్ర ప్రభుత్వం రాష్ట్ర ప్రభుత్వాలకు లేఖ రాసిందని వార్తా కథనాలు పేర్కొన్నాయి. ఐతే తెలంగాణ ప్రభుత్వం మాత్రం పంచాయతీ ఎన్నికల్లో పోటీ అర్హతలకు సంబంధించి టెన్త్ పాసవడం తప్పనిసరి చేస్తూ ఎటువంటి నిర్ణయం అయితే తీసుకోలేదు.
తెలంగాణ ప్రభుత్వం చివరిసారిగా 2018లో పంచాయతీ రాజ్ చట్టానికి సవరణలు చేసి కొత్తగా తెలంగాణ పంచాయతీ రాజ్ చట్టం, 2018 చట్టాన్ని ప్రవేశపెట్టింది. కాని ఈ చట్టంలో పంచాయతీ ఎన్నికల్లో పోటీ చేసే అభ్యర్థుల విద్యార్హతలకు సంబంధించి ఎటువంటి నిబంధనలు లేవు. ప్రస్తుతానికి కూడా రాష్ట్రంలో ఇదే చట్టం అమలులో ఉంది.
కాగా పంచాయతీ ఎన్నికల్లో పోటీ చేసే అభ్యర్థుల విద్యార్హతలకు సంబంధించి చట్టాలు చేసే అధికారం రాష్ట్రాలకు ఉంది. ఈ క్రమంలోనే గతంలో రాజస్థాన్ మరియు హర్యానా రాష్ట్రాలు సర్పంచ్ అభ్యర్థి 8 మరియు 10 పాస్ అయ్యుండాలని చట్టాలు చేసాయి. కాగా తెలంగాణ ప్రభుత్వం కూడా ఇలా పంచాయతీ చట్టానికి సవరణలు చేసే ఉద్దేశంలో ఉంది అని చెప్పే రిపోర్ట్స్ కూడా లేవు.
చివరగా, కేంద్ర ప్రభుత్వం సర్పంచ్ పదవి పోటీకి టెన్త్ పాసవడం తప్పనిసరి చేసిందన్న వార్తలో నిజం లేదు.


text:
వోటర్ జాబితాని ఆధార్‌తో లింక్ చేస్తామని కేంద్ర ప్రభుత్వం ఇంకా ఎటువంటి ప్రకటన చేయలేదు - FACTLY
Sai Krishna Muthyanolla
August 6, 2021
‘దేశవ్యాప్తంగా ఓటును ఆధార్‌తో అనుసంధానించనున్నట్లు ప్రకటించిన కేంద్రం’ అని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఐతే ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: ‘దేశవ్యాప్తంగా ఓటును ఆధార్‌తో అనుసంధానించనున్నట్లు ప్రకటించిన కేంద్రం’.
ఫాక్ట్(నిజం): లోక్ సభలో ఎలక్టోరల్ రోల్స్‌ని (ఓటర్ జాబితా) ఆధార్‌తో అనుసంధానించే ప్రతిపాదనకి సంబంధించి ఒక ఎంపీ అడిగిన ప్రశ్నకి కేంద్ర న్యాయ శాఖా మంత్రి కిరెన్ రిజిజు జవాబిస్తూ ఈ ప్రతిపాదనని కేంద్ర ప్రభుత్వం పరిశీలిస్తోందని తెలిపారు. అంతేగాని, ఓటర్ జాబితాను ఆధార్‌తో లింక్ చేస్తున్నట్టు కేంద్ర ప్రభుత్వం ప్రకటించలేదు.  కావున పోస్టు ద్వారా చెప్పేది తప్పుదోవ పట్టించే విధంగా ఉంది.
04 ఆగస్టు 2021నాడు  లోక్ సభలో ఎన్నికల సంస్కరణలకు సంబంధించి ప్రభుత్వం ఎలక్టోరల్ రోల్స్‌ని (ఓటర్ జాబితా) ఆధార్‌తో అనుసంధానించే ప్రతిపాదనకి సంబంధించి ఒక ఎంపీ  అడిగిన ప్రశ్నకి కేంద్ర న్యాయ శాఖా మంత్రి కిరెన్ రిజిజు జవాబిస్తూ ఒకే వ్యక్తి వేరు వేరు చోట్ల ఒకటి కంటే ఎక్కువ సార్లు వోటుని నమోదు చేసుకొనే సమస్యని అరికట్టాలనే ఉద్దేశంతో భారత ఎన్నికల సంఘం ఎలక్టోరల్ రోల్స్‌ని ఆధార్‌తో అనుసంధానించాలానే ప్రతిపాదనని కేంద్ర ప్రభుత్వానికి పంపించిందని, ఐతే ఈ ప్రతిపాదనని కేంద్ర ప్రభుత్వం పరిశీలిస్తోందని అన్నారు.
ఐతే కేంద్ర మంత్రి లోక్ సభలో ఇచ్చిన ఈ జవాబుని కొందరు తప్పుగా అర్ధం చేసుకొని కేంద్రం ప్రభుత్వం ఓటును ఆధార్‌తో లింక్ చేస్తునట్టు ప్రకటించిందని ప్రచారం చేస్తున్నారు. కాని పైన తెలిపిన జవాబులో కేంద్ర మంత్రి స్పష్టంగా ఈ ప్రతిపాదనని పరిశీలిస్తున్నామని అని అన్నాడే తప్ప, అనుసంధానించబోతున్నట్టు చెప్పలేదు. దీని మీద కేంద్రం ఇంకా నిర్ణయం తీసుకోలేదు. కాబట్టి ప్రస్తుతానికి ఎలక్టోరల్ రోల్స్‌ని ఆధార్‌తో అనుసంధానించే ప్రక్రియ మొదలు కావట్లేదని అర్ధం చేసుకోవచ్చు.
ఆధార్‌తో అనుసంధానించబడిన కేంద్ర ప్రభుత్వ పథకాలు/సేవలు:
ప్రస్తుతం కేంద్ర ప్రభుత్వం వివిధ మంత్రిత్వ శాఖల ద్వారా అమలు చేస్తున్న పలు పథకాలను లేదా అందిస్తున్న సేవలను పొందేందుకు లబ్దిదారుల/వినియోగదారుల ఆధార్ వివరాలను ప్రామాణికంగా పరిగణిస్తున్నాయి. రైల్వే టికెట్ బుకింగ్, పాస్పోర్ట్ అప్లికేషనుకి సంబంధించి eKYC మొదలైన కేంద్ర ప్రభుత్వం అందించే సేవలలో ఆధార్ వివరాలను ప్రామాణికంగా పరిగణిస్తున్నారు. కేంద్ర ప్రభుత్వం అందించే ఈ సేవల వివరాలను ఇక్కడ చూడొచ్చు. ఐతే ఇక్కడ గమనించాల్సిన ముఖ్య విషయం ఏమిటంటే, ఈ సేవలు పొందడానికి ఆధార్ వివరాలను అందించడం తప్పనిసరేమి కాదు. ఆధార్ వివరాలను అందించాలో లేదో అన్నది పూర్తిగా వినియోగదారుడు నిర్ణయించుకోవచ్చు. పలు రాష్ట్రాలు కూడా ప్రభుత్వం అందించే సేవలను పొందేందుకు ఆధార్ వివరాలను ప్రామాణికంగా పరిగణిస్తున్నాయి.
సుప్రీం కోర్టు అభిప్రాయం:
2015లో ఓటరు జాబితాలో పొరపాట్లను సవరించే నేపథ్యంలో వోటర్ జాబితాని ఆధార్ వివరాలతో అనుసంధించాలని కేంద్ర ఎన్నికల సంఘం ఆదేశించింది. ఈ నేపథ్యంలోనే NERPAP (National Electoral Rolls Purification & Authentication Program) అనే కార్యక్రమాన్ని కూడా ప్రారంభించింది. ఐతే ప్రభుత్వ పథకాలు అందించడానికి ఆధార్‌ని తప్పనిసరి చేయొద్దని అంతకుముందు పలు సందర్భాలలో సుప్రీం కోర్టు అభిప్రాయపడింది. 2015లో కూడా మళ్ళీ  ఇదే అభిప్రాయాన్ని సుప్రీం కోర్టు వ్యక్తం చేయడంతో ఎన్నికల సంఘం వోటర్ జాబితాని ఆధార్ వివరాలతో అనుసందించాలని ఇంతకు ముందు ఇచ్చిన ఆదేశాలను వెనక్కి తీసుకుంది. ఈ విషయానికి సంబంధించి గతంలో FACTLY వివరంగా రాసిన కథనాలు ఇక్కడ మరియు ఇక్కడ చూడొచ్చు.
చివరగా, వోటర్ జాబితాని ఆధార్‌తో అనుసందిస్తున్నట్టు కేంద్ర ప్రభుత్వం ఎటువంటి ప్రకటన చేయలేదు, కేవలం ఈ ప్రతిపాదనను పరిశీలిస్తున్నాం అని చెప్పింది.

source: news-factly

created: August 6, 2021

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
గ్రేటర్ హైదరాబాద్ మునిసిపల్ కార్పొరేషన్ SRDPలో భాగంగా నిర్మించిన షేక్‌పేట్ ఫ్లై ఓవర్ కోసం కేంద్ర ప్రభుత్వం ఎటువంటి నిధులు మంజూరు చేయలేదు - FACTLY
Sai Krishna Muthyanolla
December 30, 2021
కేంద్రం నిధులతో హైదరాబాదులో నిర్మించిన షేక్‌పేట్ ఫ్లై ఓవర్ యొక్క దృశ్యం, అంటూ సోషల్ మీడియాలో ఒక ఫోటో షేర్ అవుతుంది. హైదరాబాద్ నగరంలోని రేతిబౌలి-గచ్చిబౌలి మధ్య నిర్మించిన ఈ ఫ్లై ఓవర్ నిర్మాణ పనులు పూర్తి అవుతున్న నేపథ్యంలో, ఈ పోస్టు సోషల్ మీడియాలో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: షేక్‌పేట్ ఫ్లై ఓవర్ కేంద్ర ప్రభుత్వం మంజూరు చేసిన నిధులతో నిర్మించారు.
ఫాక్ట్ (నిజం): హైదరాబాద్ నగరంలో సెవెన్ టాంబ్స్ జంక్షన్ నుండి విస్పెర్ వ్యాలి జంక్షన్ కలుపుతూ కట్టిన ఫ్లై ఓవర్‌ని (షేక్‌పేట్ ఫ్లై ఓవర్) గ్రేటర్ హైదరాబాద్ మునిసిపల్ కార్పొరేషన్ (GHMC) స్ట్రాటజిక్ రోడ్ డెవలప్మెంట్ ప్రోగ్రాంలో (SRDP) భాగంగా నిర్మించింది. SRDP కింద చేపట్టిన నిర్మాణ పనులకు కావలిసిన అన్ని నిధులని తెలంగాణ రాష్ట్ర ప్రభుత్వం భరిస్తుంది. SRDP ప్రాజెక్టులలో ఒకటైన షేక్‌పేట్ ఫ్లై ఓవరు నిర్మాణంలో కేంద్ర ప్రభుత్వానికి ఎటువంటి భాగస్వామ్యం లేదు. కావున, పోస్టులో చేస్తున్న క్లెయిమ్ తప్పు.
పోస్టులో క్లెయిమ్ చేస్తున్న షేక్‌పేట్ ఫ్లై ఓవర్ నిర్మాణ పనులకు సంబంధించిన సమాచారం కోసం గుగూల్‌లో వెతికితే, హైదరాబాద్ నగరంలో సెవెన్ టాంబ్స్ జంక్షన్ నుండి విస్పెర్ వ్యాలి జంక్షన్ కలుపుతూ కట్టిన ఫ్లై ఓవర్ (షేక్‌పేట్ ఫ్లై ఓవర్), గ్రేటర్ హైదరాబాద్ మునిసిపల్ కార్పొరేషన్ (GHMC) స్ట్రాటజిక్ రోడ్ డెవలప్మెంట్ ప్రోగ్రాంలో (SRDP) భాగంగా నిర్మిస్తున్నట్టు తెలిసింది. 333 కోట్ల వ్యయంతో GHMC షేక్‌పేట్ ఫ్లై ఓవరుని నిర్మిస్తున్నట్టు తెలిసింది. 2021 సెప్టెంబర్ నెలలో SRDP కింద చేపట్టిన నిర్మాణ పనులకు సంబంధించి తెలంగాణ శాసనసభలో అడిగిన ఒక ప్రశ్నకు, మునిసిపల్ శాఖ మంత్రి కేటిఆర్ సమాధానమిస్తూ, “రాష్ట్ర ప్రభుత్వం SRDP కింద పూర్తి చేసిన 22 నిర్మాణ పనుల కోసం 1946.9 కోట్లు, నిర్మాణంలో ఉన్న 24 ప్రాజెక్టుల కోసం 5693.51 కోట్లు కేటాయించింది”, అని సమాధానమిచ్చారు. నిర్మాణ పనులు చివరి దశకు చేరుకున్న షేక్‌పేట్ ఫ్లై ఓవర్, జూన్ 2022 నాటికి పూర్తి అవుతుందని కేటిఆర్ శాసనసభలో ప్రకటించారు.
షేక్ పేట్ ఫ్లై ఓవర్ నిర్మాణ పనులకు సంబంధించిన మరింత సమాచారం కోసం వెతికితే, GHMC 2021-22 బడ్జెటులో SRDP నిర్మాణ పనుల కోసం స్టేట్ బ్యాంక్ ఆఫ్ ఇండియా (SBI) నుండి తీసుకున్న ఋణాలకు సంబంధించిన వివరాలు దొరికాయి. GHMC 2021-22 బడ్జెట్లో SRDP కింద చేపట్టిన నిర్మాణ పనుల కోసం 1000 కోట్ల రూపాయలు బాండ్ల రూపంలో, 2500 కోట్లు రూపీ టర్మ్ లోన్ (RTL) రూపంలో అప్పు తీసుకోవాలని తెలంగాణ రాష్ట్ర ప్రభుత్వం GHMCని ఆదేశించినట్టు తెలిసింది. అంతేకాదు, SRDP ప్రాజెక్టుల కోసం GHMC తీసుకున్న పాత రుణాలు వాటిపై చెల్లించిన వడ్డిల వివరాలను GHMC 2021-22 బడ్జెట్లో తెలిపారు.
గ్రేటర్ హైదరాబాద్ మునిసిపల్ కార్పొరేషన్ 2021-22 బడ్జెటులో SRDP నిర్మాణ పనుల కోసం స్టేట్ బ్యాంక్ ఆఫ్ ఇండియా (SBI) నుండి రుణం తీసుకున్నట్టు తెలిసింది. SRDP ప్రాజెక్ట్ కోసం రాష్ట్ర్ర ప్రభుత్వం తీసుకున్న రుణాలకు సంబంధించి ‘ది టైమ్స్ఆఫ్ ఇండియా’ పబ్లిష్ చేసిన ఆర్టికల్‌ని ఇక్కడ చూడవచ్చు. SRDPలో భాగంగా నిర్మించిన షేక్‌పేట్ ఫ్లై ఓవర్ లేదా, మరే ఇతర ప్రాజెక్టుల కోసం కేంద్ర నిధులు మంజూరు చేసినట్టు ఎక్కడా సమాచారం లేదు.
చివరగా, గ్రేటర్ హైదరాబాద్ మునిసిపల్ కార్పొరేషన్ SRDPలో భాగంగా నిర్మించిన షేక్‌పేట్ ఫ్లై ఓవర్ కోసం కేంద్ర ప్రభుత్వం ఎటువంటి నిధులు మంజూరు చేయలేదు.

created: December 30, 2021


text:
కేంద్ర ప్రభుత్వం పెట్రోలుపై ఇటీవల తగ్గించింది సెస్‌ని, రాష్ట్రాలకు వాటా ఉండే బేసిక్ ఎక్సైజ్ డ్యూటీని కాదు - FACTLY
Sai Krishna Muthyanolla
November 11, 2021
ఇటీవల కేంద్ర ప్రభుత్వం పెట్రోల్/డీజిల్‌పై తాము విధించే ఎక్సైజ్ డ్యూటీని కొంత తగ్గించింది. ఈ నేపథ్యంలో కేంద్ర ప్రభుత్వం ఈ తగ్గింపు పూర్తిగా తమ ఖజానాకు వచ్చే సెస్‌పై కాకుండా రాష్ట్రాలకు వాటా ఉండే బేసిక్ ఎక్సైజ్ డ్యూటీపై చేసిందని చెప్తున్న పోస్ట్ ఒకటి సోషల్ మీడియాలో షేర్ అవుతుంది. ఈ కథనం ద్వారా ఆ విషయానికి సంబంధించిన నిజమేంటో చూద్దాం.
క్లెయిమ్: కేంద్ర ప్రభుత్వం పెట్రోల్‌పై పూర్తిగా తమ ఖజానాకు వచ్చే సెస్‌పై కాకుండా రాష్ట్రాలకు వాటా ఉండే బేసిక్ ఎక్సైజ్ డ్యూటీని తగ్గించింది.
ఫాక్ట్ (నిజం): కేంద్ర ప్రభుత్వం ఇటీవల రాష్ట్రాలకు వాటా ఉండే బేసిక్ ఎక్సైజ్ డ్యూటీని కాకుండా అడిషనల్ ఎక్సైజ్ డ్యూటీ (రోడ్డు & ఇన్ఫ్రాస్ట్రక్చర్ సెస్)ని తగ్గించింది. ఇందులో రాష్ట్రాలకు వాటా ఉండదు. కాకపోతే రాష్ట్రాలు విధించే VAT అనేది ఎక్సైజ్ డ్యూటీలో భాగమైన సెస్‌లపై కూడా ఆధారపడి ఉంటుంది, కాబట్టి కేంద్ర ప్రభుత్వం ఇప్పుడు సెస్ తగ్గించడం వల్ల, రాష్ట్రాలకు VAT రూపంలో వచ్చే ఆదాయం కూడా తగ్గుతుంది. కావున పోస్టు ద్వారా చెప్పేది తప్పు
సాధారణంగా కేంద్ర ప్రభుత్వం పెట్రోల్/ డీజిల్‌పై విధించే సెంట్రల్ ఎక్సైజ్ డ్యూటీని బేసిక్ ఎక్సైజ్ డ్యూటీ, స్పెషల్ అడిషనల్ ఎక్సైజ్ డ్యూటీ (సెస్), అడిషనల్ ఎక్సైజ్ డ్యూటీ (సెస్), అగ్రికల్చర్ ఇన్ఫ్రాస్ట్రక్చర్ అండ్ డెవలప్మెంట్ (సెస్) అనే నాలుగు రకాలుగా విభజించవచ్చు. ఈ నాలుగింటిలో కేవలం బేసిక్ ఎక్సైజ్ డ్యూటీని మినహాయిస్తే మిగిలిన మూడు రకాల టాక్స్‌లు సెస్/సర్చార్జీ రూపంలో విధిస్తారు.
ఐతే ఫైనాన్స్ కమిషన్ సిఫారసుల ప్రకారం కేంద్ర పన్నులలో రాష్ట్రాలకు 41% వాటా ఉంటుంది. కానీ సెస్/సర్చార్జీ రూపంలో వసూలు చేసే దాంట్లో రాష్ట్రాలకు ఎటువంటి వాటా ఉండదు. అంటే పెట్రోల్/ డీజిల్‌పై విధించే సెంట్రల్ ఎక్సైజ్ డ్యూటీలో కేవలం బేసిక్ ఎక్సైజ్ డ్యూటీలో మాత్రమే రాష్ట్రాలకు వాటా ఉంటుంది.
కేంద్ర ప్రభుత్వం ఇటీవల 03 నవంబర్ 2021న పెట్రోల్‌పై ₹5, డీజిల్‌పై ₹10 ఎక్సైజ్ డ్యూటీని తగ్గించింది. ఐతే ఈ తగ్గింపు రాష్ట్రాలకు వాటా ఉండే బేసిక్ ఎక్సైజ్ డ్యూటీలో కాకుండా, పూర్తిగా తమకే చెందే అడిషనల్ ఎక్సైజ్ డ్యూటీ (రోడ్డు & ఇన్ఫ్రాస్ట్రక్చర్ సెస్)పై చేసింది. ఈ తగ్గింపుకి సంబంధించి కేంద్ర ప్రభుత్వం విడుదల చేసిన గెజెట్ నోటిఫికేషన్‌లో ఈ విషయం స్పష్టంగా ఉంది.
ఈ నోటిఫికేషన్ ప్రకారం ఇంతకు ముందు పెట్రోల్‌పై ₹18గా ఉన్న రోడ్డు & ఇన్ఫ్రాస్ట్రక్చర్ సెస్, ఇప్పుడు చేసిన ₹5 తగ్గింపుతో  ₹13 అయ్యింది. అలాగే ఇంతకు ముందు డీజిల్‌పై ₹18గా ఉన్న రోడ్డు & ఇన్ఫ్రాస్ట్రక్చర్ సెస్, ఇప్పుడు చేసిన ₹10 తగ్గింపుతో  ₹8 అయ్యింది. దీన్ని బట్టి కేంద్ర ప్రభుత్వం రాష్ట్రాలకు వాటా ఉండే బేసిక్ ఎక్సైజ్ డ్యూటీని తగ్గించలేదన్న విషయం స్పష్టమవుతుంది.
ఐతే ఇక్కడ గమనించాల్సిన విషయం ఏంటంటే పెట్రోల్/ డీజిల్‌పై రాష్ట్ర ప్రభుత్వాలు విధించే VAT అనేది ‘ad valorem’, అంటే రాష్ట్ర VAT పెట్రోల్/ డీజిల్‌ను డీలర్లకు విక్రయించే ధర, కేంద్ర ప్రభుత్వం విధించే ఎక్సైజ్ డ్యూటీ, డీలర్ కమిషన్ అనే మూడు అంశాలపై ఆదారాపడి ఉంటుంది. ఎలాగంటే స్టేట్ VAT= X % (ఆయిల్ కంపెనీలు పెట్రోల్/ డీజిల్‌ను డీలర్లకు విక్రయించే ధర + కేంద్ర ప్రభుత్వం విధించే ఎక్సైజ్ డ్యూటీ + డీలర్ కమిషన్). ఉదాహారణకి ఢిల్లీ ప్రైస్ బిల్డ్అప్ ఇక్కడ చూడొచ్చు.
అంటే కేంద్ర ప్రభుత్వం ఎక్సైజ్ డ్యూటీ పెంచినప్పుడు, దానికి అనుగుణంగా స్టేట్ VAT కూడా పెరుగుతుంది, అలాగే సెంట్రల్ ఎక్సైజ్ డ్యూటీ తగ్గినప్పుడు, స్టేట్ VAT కూడా తగ్గుతుంది.
ప్రస్తుతం ఆంధ్రప్రదేశ్ ప్రభుత్వం పెట్రోల్ మరియు డీజిల్‌పై 31% & 22.25% VAT విధిస్తుంది. ఇప్పుడు కేంద్ర ప్రభుత్వం లీటర్ పెట్రోల్‌పై ₹5 సెస్ తగ్గించింది కాబట్టి, తదనుగుణంగా రాష్ట్రానికి లీటర్ పెట్రోల్‌పై VAT రూపంలో  వచ్చే ఆదాయంలో ₹1.55 తగ్గుతుంది ( ₹5 లో 31% = ₹1.55). అలాగే లీటర్ డీజిల్‌పై ₹10 సెస్ తగ్గించింది కాబట్టి, తదనుగుణంగా రాష్ట్రానికి లీటర్ డీజిల్‌పై VAT రూపంలో వచ్చే ఆదాయంలో ₹2.22 తగ్గుతుంది (₹10లో 22.25% = ₹2.22). కేంద్ర ప్రభుత్వం నేరుగా రాష్ట్ర ప్రభుత్వాలకు వాటా ఉండే ఎక్సైజ్ డ్యూటీని తగ్గించనప్పటికి, ఈ తగ్గింపు వల్ల పరోక్షంగా రాష్ట్ర ఆదాయం కూడా తగ్గుతుంది.
చివరగా, కేంద్ర ప్రభుత్వం ఇటీవల రాష్ట్రాలకు వాటా ఉండే బేసిక్ ఎక్సైజ్ డ్యూటీని కాకుండా సెస్‌ని తగ్గించింది.

created: November 11, 2021


text:
కేంద్ర ప్రభుత్వం మధ్యాహ్న భోజన పథకాన్ని రద్దు చేయడం లేదు - FACTLY
Sai Krishna Muthyanolla
September 15, 2021
కేంద్ర ప్రభుత్వం ప్రభుత్వ పాఠశాలలో విద్యార్ధులకు అందించే మధ్యాహ్న భోజన పథకాన్ని రద్దు చేయబోతుందని, దీనికి బదులు విద్యార్థుల బ్యాంక్ అకౌంట్లలోకి నెలకు రూ. 100 నగదు బదిలీ చేయబోతుందని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: కేంద్ర ప్రభుత్వం ప్రభుత్వ పాఠశాలలో విద్యార్ధులకు అందించే మధ్యాహ్న భోజన పథకాన్ని రద్దు చేయబోతుంది; దీనికి బదులు విద్యార్థుల బ్యాంక్ అకౌంట్లలోకి నెలకు రూ. 100 నగదు బదిలీ చేయబోతుంది.
ఫాక్ట్ (నిజం): కేంద్ర ప్రభుత్వం మధ్యాహ్న భోజన పథకాన్ని రద్దు చేయట్లేదు. కరోనా కారణంగా మధ్యాహ్న భోజనాన్ని అందించలేని సందర్భంలో ప్రత్యామ్నయంగా  విద్యార్థులకు నెలకు కొంత అలవెన్స్ అందించాలనే కేంద్ర ప్రభుత్వ నిర్ణయాన్ని ఇలా తప్పుగా అర్ధం చేసుకున్నారు. మధ్యాహ్న భోజన పథకానికి చట్ట బద్దత ఉన్నది, ఈ పథకాన్ని రద్దు చేయాలంటే చట్ట సవరణ చేయాలి. కానీ,  ఇటీవల కాలంలో కేంద్ర ప్రభుత్వం ఇలాంటి సవరణ చేయలేదు. పైగా మధ్యాహ్న భోజన పథకాన్ని రద్దు చేసే ఆలోచన ఉన్నట్టు కేంద్ర ప్రభుత్వం అన్నట్టు ఎటువంటి వార్తా కథనాలుగాని లేవు కావున పోస్టు ద్వారా చెప్పేది తప్పుదోవ పట్టించే విధంగా ఉంది.
కోవిడ్-19 వ్యాప్తి కారణంగా పాఠశాలలు మూతపడి పిల్లలకు మధ్యాహ్న భోజనం ఆగిపోవడంతో, భారత ప్రధాన న్యాయమూర్తి (సీజేఐ) ఎస్‌ఏ బోబ్డే నేతృత్వంలోని సుప్రీంకోర్టు బెంచ్ ఈ విషయాన్నీ సుమోటోగా స్వీకరించి, పాఠశాలలు మూసివేసినప్పుడు పిల్లలకు మధ్యాహ్న భోజనం ఎలా అందిస్తారో చెప్పాలంటూ అన్ని రాష్ట్ర, కేంద్రపాలిత ప్రాంతాల ప్రభుత్వాలకు మరియు కేంద్రానికి మార్చ్ 2021లో నోటీసులు జారీ చేసారు.
సుప్రీం కోర్టు నోటీసు నేపథ్యంలోనే, పిల్లల పౌష్టికాహార స్థాయిల‌ను కాపాడలనే ఉద్దేశంతో మధ్యాహ్న భోజన పథకం కింద 11.8 కోట్ల మంది విద్యార్థులకు ఈ పథకంలో భాగంగా అయ్యే వంట ఖర్చు కింద 1 నుండి 8వ తరగతి వరకు చదివే ప్రతీ విద్యార్థి అకౌంట్లోకి నేరుగా రూ.100 నగదు బదిలీ చేయడం ద్వారా ఆర్థిక సహాయం అందించాలని కేంద్ర ప్రభుత్వం నిర్ణయించినట్టు మే 2021లో అప్పటి కేంద్ర విద్యాశాఖ మంత్రి ర‌మేష్ పోఖ్రియాల్ నిశంక్ ఒక ట్వీట్ ద్వారా తెలిపారు. కరోనా కారణంగా పాఠశాలలు మొన్నటి వరకు మూసివేసినందున, మధ్యాహ్న భోజన పథకానికి బదులు ఇలా నగదు బదిలీ చేస్తునట్టు అర్ధంచేసుకోవచ్చు. ఐతే ఈ ట్వీట్ల ప్రకారం ఈ ఒక్కసారి మాత్రమే ఇలా నగదు బదిలీ చేయనున్నట్టు తెలుస్తుంది. పైగా ఈ ట్వీట్ లో ఎక్కడ కూడా కేంద్ర ప్రభుత్వం మధ్యాహ్న భోజన పథకాన్ని రద్దు చేస్తున్నట్టు అనలేదు.
About 11.8 crore students to be benefited as GoI to provide Monetary Assistance through Direct Benefit Transfer (DBT) under the MDM Scheme. An additional fund of about Rs. 1200 Cr to be provided for this purpose. (1/5)
ఆహార భద్రత చట్టం, 2013:
సరసమైన ధరలలో నాణ్యమైన ఆహారాన్ని అందుబాటులో ఉంచుతూ, పోషక ఆహార  భద్రత కల్పించే ఉద్దేశంతో 2013లో ఆహార భద్రత చట్టాన్ని అప్పటి కేంద్ర ప్రభుత్వం తీసుకొచ్చింది. ఈ చట్టంలో భాగంగానే ఎనిమిదో తరగతి వరకు చదివే లేదా 6-14 సంవత్సరాల వయసు గల విద్యార్థులకు మధ్యాహ్న భోజనం అందించాలని పేర్కొన్నారు. పైగా ఏ వయసు గల పిల్లలకి ఏ మేరకు పోషక ప్రమాణాల ఆహారాన్ని అందించాలో కూడా ఈ చట్టంలో పేర్కొన్నారు. ఈ చట్టంలో పేర్కొన్న విధంగానే ప్రస్తుతం పాఠశాల పిల్లలకి మధ్యాహ్న భోజనాన్ని అందిస్తున్నారు. ఒకవేళ ఏ కారణం చేతనైనా ఆహారం అందించలేని పరిస్థితుల్లో ఆహార భద్రత అలవెన్స్ అందించాలని కూడా ఈ చట్టంలో పేర్కొన్నారు.
మధ్యాహ్న భోజన పథకం రూల్స్, 2015:
ఆహార భద్రత చట్టానికి అనుగుణంగా మధ్యాహ్న భోజన పథకానికి సంబంధించి 2015లో రూపొందించిన రూల్స్ ప్రకారం ఆహార ధాన్యాలు అందుబాటులో లేకపోవడం, వంట వ్యయం లేదా మరే ఇతర కారణాల వల్ల విద్యార్థులకు భోజనం అందించలేనప్పుడు, ఆ రాష్ట్ర ప్రభుత్వం ప్రతి బిడ్డకు ఆహార ధాన్యాలు మరియు వంటలకు అయ్యే ఖర్చుని మొత్తం అలవెన్స్ రూపంలో అందించాలని స్పష్టంగా పేర్కొన్నారు.
పైగా పోస్టులో చెప్తునట్టు మధ్యాహ్న భోజన పథకాన్ని రద్దు చేయాలంటే కేంద్ర ప్రభుత్వం ఆహార భద్రత చట్టానికి సవరణలు చేయాలి. కానీ, ఈ మధ్య కాలంలో జరిగిన పార్లమెంట్ సమావేశాల్లో మధ్యాహ్న భోజన పథకాన్ని రద్దు చేస్తూ ఈ చట్టానికి ఎటువంటి సవరణలు చేయలేదు. పైగా మధ్యాహ్న భోజన పథకాన్ని రద్దు చేసే ఆలోచన ఉన్నట్టు కేంద్ర ప్రభుత్వం అన్నట్టు ఎటువంటి వార్తా కథనాలుగానీ లేవు. కావున ఈ పథకాన్ని రద్దు చేస్తున్నారన్న వార్తలో నిజంలేదని, కేవలం కరోనా కారణంగా మధ్యాహ్న భోజనాన్ని అందించలేని సందర్భంలో ప్రత్యామ్నయంగా  నెలకు కొంత అలవెన్స్ అందించాలనే కేంద్ర ప్రభుత్వ నిర్ణయాన్ని ఇలా తప్పుగా అర్ధం చేసుకున్నారు.
సాధారణంగా మధ్యాహ్న భోజన పథకం అనేది సెంట్రల్ స్పాన్సర్డ్ స్కీం, ఈ పథకంలో భాగంగా అయ్యే వంట ఖర్చుని కేంద్ర మరియు రాష్ట్ర ప్రభుత్వాలు 60:40 నిష్పత్తిలో భరిస్తాయి. కేంద్ర ప్రభుత్వం అందించాలనుకున్న నగదు బదిలీకి సంబంధించి ఇటీవల లోక్ సభలో అడిగిన ప్రశ్నకి బదులిస్తూ నగదు బదిలీకి కేంద్ర వాటా కింద 1200 కోట్ల రూపాయలు  కేటాయిస్తూ నిబంధనలు చేసామని ప్రస్తుత విద్యాశాఖ మంత్రి అన్నారు. ఈ నేపథ్యంలోనే పలు రాష్ట్రాలు ఈ మేరకు విద్యార్థుల అకౌంట్లలోకి నగదు బదిలీ చేయాలని నిర్ణయించాయి.
చివరగా, కేంద్ర ప్రభుత్వం మధ్యాహ్న భోజన పథకాన్ని రద్దు చేయడం లేదు. కరోనాతో మధ్యాహ్న భోజనం అందించలేని పరిస్థితుల్లో అలవెన్స్ అందించాలని నిర్ణయించింది.

created: September 15, 2021


text:
కేంద్ర ప్రభుత్వం 'జన్‌ధన్' ఎకౌంట్లలో 5,000 రూపాయలు జమచేయట్లేదు - FACTLY
Sai Krishna Muthyanolla
March 16, 2021
‘ప్రభుత్వం జన్‌ధన్ బ్యాంకు అకౌంట్ దారులందరికి 5,000 రూపాయలు జమచేస్తుంది, ఇప్పటికే 20 కోట్ల ఎకౌంట్లలో ఈ డబ్బు జమచేసింది’ అని చెప్తున్న పోస్ట్ ఒకటి సోషల్ మీడియాలో షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ‘ప్రభుత్వం జన్‌ధన్ బ్యాంకు అకౌంట్ దారులందరికి 5,000 రూపాయలు జమచేస్తుంది, ఇప్పటికే 20 కోట్ల ఎకౌంట్లలో ఈ డబ్బు జమచేసింది’.
ఫాక్ట్(నిజం): కేంద్ర ప్రభుత్వం 20 కోట్ల జన్‌ధన్ ఎకౌంట్లలో రూ. 5,000 జమ చేయలేదు. సాధారణంగా జన్‌ధన్ అకౌంట్ ఉన్నవారు రూ. 5,000 వరకు ఓవర్ డ్రాఫ్ట్ రూపంలో లోన్ పొందవచ్చు, ఈ సదుపాయాన్ని 2018లో రూ. 10,000లకు పెంచారు. ఐతే ఓవర్ డ్రాఫ్ట్ ద్వారా పొందగలిగే ఈ రూ. 5,000లను, కేంద్ర ప్రభుత్వం అందరి జన్‌ధన్ ఎకౌంట్లలో రూ. 5,000 జమ చేస్తుందని తప్పుగా అర్ధంచేసుకున్నారు. కావున పోస్టు ద్వారా చెప్పేది తప్పు.
ప్రధానమంత్రి జన్‌ధన్ యోజన:
ప్రతి ఇంటికి ఒక బ్యాంకు ఖాతా అందించడం ద్వారా ప్రజలకి ఆర్ధిక అవగాహన కల్పించి వారందరిని ఆర్ధిక వ్యవస్థలో భాగం చేయాలనే ఉద్దేశంతో 2014లో ఈ పథకాన్ని ప్రవేశపెట్టారు. ఈ స్కీం వల్ల కలిగే కొన్ని లాభాలు కింద చూడొచ్చు.
ఈ స్కీం ద్వారా తక్కువ ఆదాయ వర్గాల ప్రజలకి వారి అత్యవసరాలకు ఎలాంటి పూచికత్తు లేకుండా 5,000 రూపాయల వరకి రుణాలను ఓవర్ డ్రాఫ్ట్ రూపంలో జన్‌ధన్ అకౌంట్స్ ద్వారా ప్రభుత్వం అందిస్తుంది. ఐతే ఈ సదుపాయాన్ని పొందడానికి కొన్ని షరతులు కూడా విధించారు.
పైగా జన్‌ధన్ అకౌంట్ కలిగిన వారు ఈ ఎకౌంటులో ఉండే నెలసరి సగటు బాలన్స్ కి నాలుగు రెట్లు (లేదా) లోన్ పొందే తేదీకి ముందు ఆరు నెలల క్రెడిట్ సమ్మెషన్ల విలువ (లేదా) రూ. 5,000, ఈ మూడింటిలో దేని విలువ తక్కువగా ఉంటుందో ఆ మొత్తం విలువ వరకు లోన్ పొందొచ్చు. అంటే ఓవర్ డ్రాఫ్ట్ రూపంలో గరిష్టంగా 5,000 రూపాయల వరకు లోన్ పొందొచ్చు. ఐతే ఓవర్ డ్రాఫ్ట్ ద్వారా పొందగలిగే ఈ 5,000 రూపాయలను కేంద్ర ప్రభుత్వం ప్రతీ ఒక్కరి అకౌంట్ లో ఉచితంగా జమచేస్తుందని తప్పుగా అర్ధం చేసుకొని అవకాశం ఉంది. కాకపోతే గమనించాల్సిన విషయం ఏంటంటే 2018లో ఓవర్ డ్రాఫ్ట్ ద్వారా పొందే గరిష్ట విలువని రూ. 10,000కి పెంచారు.
ఐతే పోస్టులో చెప్తున్నట్టు ఇప్పటివరకి 20 కోట్ల బ్యాంకు అకౌంట్స్లో 5,000 రూపాయలు జమ చేసారని ఎటువంటి అధికారిక సమాచారం గాని లేదా వార్తా కథనాలు గాని ఏవి మాకు లభించలేదు. ఒకవేళ నిజంగానే ఇలా జరిగుంటే వార్తా సంస్థలు ఈ విషయాన్నీ ప్రచురించేవి, కాని మాకు దీనికి సంబంధించి ఎటువంటి సమాచారం లభించలేదు. కాకపోతే లాక్ డౌన్ సమయంలో ప్రధాన మంత్రి గరీబ్ కళ్యాణ్ యోజన పేరుతో జన్‌ధన్ అకౌంట్ కలిగిన పేద మహిళల అకౌంట్ లో రూ. 500లను మూడు సార్లు కేంద్ర ప్రభుత్వం జమచేసింది. వీటన్నిటి బట్టి పోస్టులో చెప్తున్నట్టు కేంద్ర ప్రభుత్వం జన్ ధన్ అకౌంట్ కలిగిన వారికి రూ. 5,000 జమచేయట్లేదని అర్ధమవుతుంది.
ఇంతకుముందు కూడా ఇలాగే ప్రధాన మంత్రి మాన్ ధన్ యోజన పేరుతో కేంద్ర ప్రభుత్వం ప్రతీ ఒక్కరి ఎకౌంటులో రూ. 3,000 జమ చేస్తుందన్న వార్త సోషల్ మీడియాలో వైరల్ అయినప్పుడు, PIB ఈ వార్తని తప్పని దృవీకరించింది.
दावा: एक #YouTube वीडियो में यह दावा किया जा रहा है कि केंद्र सरकार प्रधानमंत्री मानधन योजना के तहत सभी के खातों में प्रति माह 3000 रुपए की नगद राशि दे रही है।#PIBFactCheck: यह दावा फ़र्ज़ी है। केंद्र सरकार ऐसी किसी योजना के तहत प्रति माह 3000 रुपए नहीं दे रही है। pic.twitter.com/ZwcFRNfijt
చివరగా, కేంద్ర ప్రభుత్వం జన్‌ధన్ ఎకౌంట్లలో 5,000 రూపాయలు జమచేయట్లేదు.


text:
'నేషనల్ అసెట్ మానిటైజేషన్' పైప్‌లైన్ ద్వారా కేంద్ర ప్రభుత్వం 6 లక్షల కోట్ల విలువైన ఆస్తులను అమ్మడం లేదు, కేవలం ఆ ఆస్తులను లీజుకిస్తుంది - FACTLY
Sai Krishna Muthyanolla
August 30, 2021
ఇటీవల కేంద్ర ప్రభుత్వం ‘జాతీయ మానిటైజేషన్ పైప్‌లైన్’ అనే పథకం ద్వారా రైల్వే, విద్యుత్ మొదలైన రంగాలలోని ఆస్తులను లీజుకివ్వడం మొదలైన పద్దతుల ద్వారా రానున్న నాలుగేళ్లలో రూ.6 లక్షల కోట్లు సమీకరించాలని నిర్ణయించింది. ఈ నేపథ్యంలోనే కేంద్ర ప్రభుత్వం వివిధ రంగాలలోని ప్రభుత్వ ఆస్తులను అమ్మేస్తుందని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఆ వార్తలో  ఎంత నిజముందో చూద్దాం.
క్లెయిమ్: కేంద్ర ప్రభుత్వం వివిధ రంగాలలోని ప్రభుత్వ ఆస్తులను అమ్మేస్తుంది.
ఫాక్ట్ (నిజం): నేషనల్ అసెట్ మానిటైజేషన్ పైప్‌లైన్ ద్వారా కేంద్ర ప్రభుత్వం వివిధ రంగాలలోని ప్రభుత్వ ఆస్తులను PPP పద్దతుల ద్వారా ప్రైవేటు రంగానికి లీజుకి ఇవ్వనుంది. ఇలా లీజుకివ్వడం ద్వారా రానున్న నాలుగేళ్ళలో దాదాపు 6 లక్షల కోట్లు నిధులు సేకరించాలని లక్ష్యంగా పెట్టుకుంది. ఐతే ఈ ఆస్తుల యాజమాన్య హక్కులను మాత్రం ప్రభుత్వం వద్దే ఉంటాయి. లీజు సమయం అయిపోయినాక ఈ ఆస్తులు తిరిగి ప్రభుత్వానికి ఇచ్చేస్తారు. ఈ పథకం ద్వారా కేంద్ర ప్రభుత్వం ప్రభుత్వ ఆస్తులను అమ్మేస్తుందని కొందరు తప్పుగా అర్ధం చేసుకున్నారు. గతంలో కాంగ్రెస్ ప్రభుత్వ హాయాంలో కూడా ఎయిర్ ఇండియా, న్యూఢిల్లీ రైల్వే స్టేషన్ మొదలైన ప్రభుత్వ ఆస్తులును మానిటైజ్ చేసే ప్రయత్నాలు జరిగాయి. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
రోడ్లు, ఎయిర్‌పోర్ట్‌లు, స్పోర్ట్స్ స్టేడియంలు, రైల్వే స్టేషన్లు, గిడ్డంగులు మొదలైన 6 లక్షల కోట్ల విలువైన ప్రభుత్వ ఆస్తులను ప్రైవేటు రంగానికి లీజుకివ్వడం ద్వారా రానున్న నాలుగేళ్ళలో దాదాపు 6 లక్షల కోట్లు నిధులు సేకరించాలనే లక్ష్యంతో  అసెట్ మానిటైజేషన్ పైప్‌లైన్‌ను కేంద్ర ప్రభుత్వం ప్రారంభించింది. ఈ ఆర్ధిక సంవత్సరానికి గాను ఈ పథకం కింద  రూ. 0.88 లక్షల కోట్ల విలువైన ఆస్తులను మోనటైజ్ చేయాలనీ నిర్ణయించింది. నీతి ఆయోగ్ ఈ అసెట్ మోనటైజేషన్ పైప్‌లైన్‌కి సంబంధించిన విధివిధానలను రూపొందించింది. దీనికి సంబంధించిన డాకుమెంట్స్ నీతి ఆయోగ్ వెబ్సైటులో అందుబాటులో ఉన్నాయి.
ఐతే ఈ పథకం ద్వారా కేంద్ర ప్రభుత్వం ప్రభుత్వ ఆస్తులను అమ్మేస్తుందని కొందరు తప్పుగా అర్ధం చేసుకున్నారు. కానీ ఈ పథకం ద్వారా కేవలం నిర్ణీత సమయానికి ప్రభుత్వ ఆస్తులను ప్రైవేట్ వ్యక్తులకు/సంస్థలకు లీజుకి ఇస్తుంది, ఈ ఆస్తుల యాజమాన్య హక్కులను మాత్రం ప్రభుత్వమే వద్దే ఉంటాయి. లీజు సమయం అయిపోయినాక ఈ ఆస్తులు తిరిగి ప్రభుత్వానికి ఇచ్చేస్తారు. నీతి ఆయోగ్ డాకుమెంట్స్ లో కూడా ఇలానే ఉంది.
ఆస్తుల విలువను అంచెనా వేయడానికి మార్కెట్ అప్రోచ్, కాపెక్స్ అప్రోచ్, బుక్ వ్యాల్యు అప్రోచ్ మరియు ఎంటర్‌ప్రైజ్ వ్యాల్యు అప్రోచ్ అనే నాలుగు విధానాలను నీతీ ఆయోగ్ రూపొందించింది. ఈ పద్ధతుల ద్వారా వివిధ రంగాలలో గుర్తించిన ఆస్తులను ఆపరేట్ మెయింటైన్ ట్రాన్స్‌ఫర్ (OMT), టోల్ ఆపరేట్ ట్రాన్స్‌ఫర్ (TOT), మరియు ఆపరేషన్స్, మెయింటెనెన్స్ & డెవలప్‌మెంట్ (OMD) మొదలైన PPP పద్దతుల ద్వారా ప్రైవేటు రంగానికి లీజుకి ఇవ్వడం ద్వారా నగదును సమీకరిస్తారు.
అసెట్ మానిటైజేషన్- కాంగ్రెస్ ప్రభుత్వం:
కేంద్ర ప్రభుత్వం ప్రభుత్వ ఆస్తులను మానిటైజ్ చేయడం ఇదే మొదటిసారి కాదు. యుపిఎ హయాంలో కూడా పలు సందర్భాల్లో ప్రభుత్వ ఆస్తులను మానిటైజ్ చేసే ప్రయత్నాలు చేసారు. ఉదాహారణకి 2014లో పార్లమెంట్ లో అడిగిన ప్రశ్నకి జవాబిస్తూ , ఎయిర్ ఇండియా ఆస్తులను మానిటైజ్ చేసే ప్రతిపాదనను పరిశీలిస్తున్నట్లు అప్పటి కాంగ్రెస్ ప్రభుత్వం తెలిపింది. కాంగ్రెస్ ప్రభుత్వ హయాంలో ముంబై- పూణే హైవే, న్యూ ఢిల్లీ రైల్వే స్టేషన్ కూడా మానిటైజ్ చేసే ప్రయత్నాలు జరిగాయని కేంద్రమంత్రి స్మ్రితి ఇరానీ అన్నారు.
చివరగా, నేషనల్ అసెట్ మానిటైజేషన్ పైప్‌లైన్ ద్వారా కేంద్ర ప్రభుత్వం 6 లక్షల కోట్ల విలువైన ఆస్తులను అమ్మడం లేదు, కేవలం ఈ ఆస్తులను లీజుకిస్తుంది.


text:
నిరాదరణకు గురైన, నిరాశృయులైన పిల్లల సంరక్షణ కోసం మిషన్ వాత్సల్య మరియు పీఎం కేర్స్ ఫర్ చిల్ద్రెన్ పథకాల ద్వారా ప్రతి నెల స్టైఫండ్ అందిస్తున్నారు - FACTLY
Sai Krishna Muthyanolla
March 23, 2023
18 సంవత్సరాల లోపు అనాథ పిల్లలకు కేంద్ర ప్రభుత్వం ప్రతీ నెల రూ. 4000 ఆర్ధిక సహాయం అందిస్తుందన్న వార్త ఒకటి సోషల్ మీడియాలో విస్తృతంగా షేర్ అవుతోంది. సమీపంలోని అంగన్‌వాడి టీచర్/CPDOకి వివరాలను అందజేయడం ద్వారా దరఖాస్తు చేసుకోవచ్చని ఈ పోస్టులో చెప్తున్నారు. ఐతే ఈ కథనం ద్వారా ఆ వార్తకు సంబంధించి నిజమేంటో చూద్దాం.
క్లెయిమ్: 18 సంవత్సరాల లోపు అనాథ పిల్లలకు కేంద్ర ప్రభుత్వం ప్రతీ నెల రూ. 4000 ఆర్ధిక సహాయం అందిస్తుంది.
ఫాక్ట్ (నిజం): కేంద్ర మరియు రాష్ట్ర ప్రభుత్వాలు తల్లితండ్రులను కోల్పోయి అనాథలైన, నిరాదరణకు గురైన/నిరాశృయులైన పిల్లల సంరక్షణ కోసం మిషన్ వాత్సల్య, పీఎం కేర్స్ ఫర్ చిల్ద్రెన్ పేర్లతో పలు సంక్షేమ కార్యక్రమాలను నిర్వహిస్తుంది. ఈ పథకాల ద్వారా అర్హులైన నాన్-ఇన్స్టిట్యూషనల్ (బంధువులు/గార్డియన్) సపోర్ట్ పొందుతున్న పిల్లలకు మిషన్ వాత్సల్య కింద నెలకు రూ. 4000 స్టైఫండ్ బ్యాంకు ఖాతాలలోకి అందిస్తారు. అదే ఇన్‌స్టిట్యూషనల్ సపోర్ట్ పొందుతున్న  పిల్లలకు మిషన్ వాత్సల్య కింద నెలకు రూ.3000 కింద ఆయా ఇన్‌స్టిట్యూషన్స్‌కి అందిస్తారు. కావున ఈ పోస్టు ద్వారా చెప్పేది నిజమే.
తల్లితండ్రులను కోల్పోయి అనాథలైన, నిరాదరణకు గురైన/నిరాశృయులైన పిల్లల సంరక్షణ కోసం, కరోనాతో తల్లితండ్రులను కోల్పోయిన పిల్లల సంరక్షణ కోసం మిషన్ వాత్సల్య, పీఎం కేర్స్ ఫర్ చిల్ద్రెన్ పేర్లతో పలు సంక్షేమ కార్యక్రమాలను నిర్వహిస్తుంది. అర్హులైన పిల్లలకు ఈ పథకాల ద్వారా ప్రతీ నెల కొంత స్టైఫండ్ కూడా అందిస్తుంది. ఈ పథకాల గురించి కింద తెలుసుకుందాం.
మిషన్ వాత్సల్య:
కేంద్ర ప్రభుత్వం నిరాదరణకు గురైన/నిరాశృయులైన అనాథ పిల్లలను గుర్తించి వారి విద్య, ఆరోగ్యం, అభివృద్ధి అవసరాలకు ఉపయోగపడేలా ఆర్ధిక సాయం అందించేలా మిషన్ వాత్సల్య పేరుతో ఒక సెంట్రల్ స్పాన్సర్డ్ స్కీంను (CSS) రూపొందించింది. ఈ పథకం కింద అయ్యే ఖర్చులను 60:40 నిష్పత్తిలో కేంద్ర/రాష్ట్ర ప్రభుత్వాలు భరిస్తాయి.
అంతకు ముందు 2009 వరకు మహిళా & శిశు అభివృద్ధి మంత్రిత్వ శాఖ(WCD) నిరాదరణకు గురైన పిల్లల కోసం ‘The juvenile justice programme for children in need of care and protection as well as children in conflict with the law’, ‘The integrated programme for street children’, ‘The scheme for assistance to children’s homes’ పేర్లతో మూడు పథకాలను అమలు చేసేది.
ఐతే 2010లో ఈ మూడు పథకాలను కలిపేసి ‘Integrated Child Protection Scheme’ అని పేరు పెట్టారు. తిరిగి 2017లో ‘Child Protection Services Scheme’ అని, మళ్లీ తిరిగి 2021-22లో మిషన్ వాత్సల్యగా పేరు మార్చారు.
ఈ మిషన్ వాత్సల్య పథకంలో భాగంగా స్పాన్సర్‌షిప్, ఫోస్టర్ కేర్ మరియు ఆఫ్టర్ కేర్ విధానాల ద్వారా బంధువులు దగ్గర లేక ఇతర నాన్-ఇన్‌స్టిట్యూషన్ కేర్‌లలో ఆశ్రయం పొందుతున్న బాధిత పిల్లలకు స్పెషల్ గ్రాంట్ కింద నెలకు రూ. 4000 ఆర్ధిక సహాయం అందజేస్తారు. ఇన్‌స్టిట్యూషనల్ సపోర్ట్ పొందుతున్న  పిల్లలకు జువెనైల్ జస్టిస్ చట్టం ఆధారంగా సహాయాన్ని అందిస్తారు.
ఈ పథకాన్ని అమలు చేసే పని రాష్ట్ర ప్రభుత్వానిది కాగా, రాష్ట్ర ప్రభుత్వాలు స్థానిక సంస్థల సహాయంతో (అంగన్ వాడీ కేంద్రాలు మొదలైన మండల/గ్రామ స్థాయి సంస్థలతో) పథకాన్ని అమలు చేస్తుంది. పథకానికి దరఖాస్తు చేసుకునే పిల్లలకు జనన ధృవీకరణ పత్రం, ఆధార్, తల్లి ఆధార్, తండ్రి ఆధార్, సంరక్షకుడి ఆధార్, రేషన్ కార్డు, పాస్ పోర్ట్ ఫోటో, ప్రస్తుతం చదువుతున్న స్టడీ సర్టిఫికెట్, బ్యాంకు ఖాతా వివరాలతో అంగన్ వాడీ కేంద్రాల్లో అందచేయాల్సి ఉంటుంది.
కోవిడ్ కారణంగా తల్లిదండ్రులను కోల్పోయిన పిల్లల కోసం ‘పీఎం కేర్స్ ఫర్ చిల్ద్రెన్’ :
కేంద్ర ప్రభుత్వం మే 2021లో కోవిడ్ కారణంగా తల్లిదండ్రులను కోల్పోయిన పిల్లలకు మద్దతుగా ‘పీఎం కేర్స్ ఫర్ చిల్ద్రెన్’ అనే పథకాన్ని ప్రకటించింది. కేవలం తల్లితండ్రులు మాత్రమే కాకుండా చట్టపరమైన సంరక్షకులు/దత్తత తీసుకున్న తల్లిదండ్రులను పోగొట్టుకున్న పిల్లలకు కూడా ఈ పథకం ద్వారా సహాయాన్ని అందిస్తారు.
ఈ పథకం ద్వారా తల్లిదండ్రులను కోల్పోయిన పిల్లల సమగ్ర రక్షణలో భాగంగా వసతి, విద్యా, స్కాలర్షిప్స్, హెల్త్ ఇన్సూరెన్స్, ఉన్నత చదువులకు సహాయం మరియు 23 ఏళ్ల వయసు వచ్చేనాటికి ఆర్ధికంగా స్వయం సమృద్ధి చెందేలా పోస్ట్ ఆఫీస్ నెలవారీ ఆదాయ పథకంలో రూ. 10 లక్షల కార్పస్ పెట్టుబడి పెడతారు.
‘పీఎం కేర్స్ ఫర్ చిల్ద్రెన్’ కింద అర్హులై నాన్-ఇన్స్టిట్యూషనల్ (బంధువులు/గార్డియన్) సపోర్ట్ పొందుతున్న పిల్లలకు మిషన్ వాత్సల్య కింద నెలకు రూ. 4000 స్టైఫండ్ బ్యాంకు ఖాతాలలోకి అందిస్తారు. అదే ఇన్‌స్టిట్యూషనల్ సపోర్ట్ పొందుతున్న  పిల్లలకు మిషన్ వాత్సల్య కింద నెలకు రూ. 3000 కింద ఆయా ఇన్‌స్టిట్యూషన్స్‌కి అందిస్తారు.
చివరగా, నిరాదరణకు గురైన/నిరాశృయులైన పిల్లల సంరక్షణ కోసం మిషన్ వాత్సల్య మరియు పీఎం కేర్స్ ఫర్ చిల్ద్రెన్ పథకాల ద్వారా ప్రతి నెల స్టైఫండ్ అందిస్తున్నారు.
సవరణ (14 April 2023): ఇంతకు ముందు ప్రచురించిన ఈ ఆర్టికల్ లో కేవలం కోవిడ్-19 కారణంగా తల్లిదండ్రులను కోల్పోయిన పిల్లలకు మాత్రమే కేంద్ర ప్రభుత్వం స్టైఫండ్ అందజేస్తుంది అని తెలిపాము. ఇప్పుడు ఈ ఆర్టికల్ ని మిషన్ వాత్సల్య పథకం వివరాలతో అప్డేట్ చేయటం జరిగింది.


text:
కొత్తగా ప్రవేశపెట్టిన BH సిరీస్ ద్వారా రవాణా శాఖను కేంద్ర ప్రభుత్వం తన పరిధిలోకి తీసుకుంటుందన్న వాదన కరెక్ట్ కాదు - FACTLY
Sai Krishna Muthyanolla
March 8, 2022
కేంద్ర ప్రభుత్వం కొత్తగా ప్రవేశపెట్టిన BH సిరీస్ నెంబర్ ప్లేట్ ఉన్న కార్ ఫోటోను షేర్ చేస్తూ, కేంద్ర ప్రభుత్వం ‘వన్ నేషన్ వన్ రిజిస్ట్రేషన్’ ద్వారా రాష్ట్ర రవాణా శాఖను తన పరిధిలోకి తీసుకుందని చెప్తున్న పోస్ట్ ఒకటి సోషల్ మీడియాలో షేర్ అవుతుంది. ఈ కథనం ద్వారా పోస్టులో చెప్తున్న విషయానికి సంబంధించి నిజమేంటో చూద్దాం.
క్లెయిమ్: కేంద్ర ప్రభుత్వం ‘వన్ నేషన్ వన్ రిజిస్ట్రేషన్’ ద్వారా రాష్ట్ర రవాణా శాఖను తన పరిధిలోకి తీసుకుంటుంది.
ఫాక్ట్ (నిజం): రాష్ట్రాల మధ్య వ్యక్తిగత వాహనాల బదిలీ ప్రక్రియను సులభతరం చేసేందుకు కేంద్ర ప్రభుత్వం ప్రత్యేకంగా భారత్ సిరీస్ (BH-series) ఒక కొత్త రిజిస్ట్రేషన్ మార్క్ను ప్రవేశపెట్టింది. ఐతే ప్రస్తుతం ఈ సిరీస్ కేవలం కొందరికి మాత్రమే అందుబాటులో ఉంది. అలాగే ఈ కొత్త సిరీస్ రిజిస్ట్రేషన్ ద్వారా చెల్లించే రోడ్ టాక్స్ కూడా రాష్ట్ర ప్రభుత్వాలకే చెందుతుంది. ఐతే  కేంద్ర ప్రభుత్వం BH సిరీస్‌కు సంబంధించి జారీ చేసిన నోటిఫికేషన్‌లో రాష్ట్ర అధికారాలను తమ పరిధిలోకి తీసుకునే అంశమేది లేదు. కేవలం ఇంతకు ముందు క్లిష్టంగా ఉన్న పద్దతిని ఈ కొత్త సిరీస్ ద్వారా సరళతరం చేస్తున్నారు. కాబట్టి ఈ కొత్త సిరీస్ ద్వారా రవాణా శాఖ కేంద్ర పరిధిలోకి వెళ్తుందని చేస్తున్న వాదన కరెక్ట్ కాదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
రాష్ట్రాల మధ్య వ్యక్తిగత వాహనాల బదిలీ ప్రక్రియను సులభతరం చేసేందుకు గత సంవత్సరం ఆగస్ట్‌లో కేంద్ర ప్రభుత్వం భారత్ సిరీస్ (BH-series) ఒక కొత్త రిజిస్ట్రేషన్ మార్క్ను ప్రవేశపెడుతూ ఒక నోటిఫికేషన్‌ను విడుదల చేసింది. ఈ BH సిరీస్ ద్వారా ఇతర రాష్ట్రాలకు తమ వాహనాలను తరలించినప్పుడు మళ్లీ ఆ రాష్ట్రంలో వాహనాన్ని తిరిగి రిజిస్ట్రేషన్ చేయాల్సిన అవసరం ఉండదు.
సాధారణంగా ఒక రాష్ట్రంలో రిజిస్టర్ అయిన వాహనాన్ని గరిష్ఠంగా 12 నెలల వరకు మాత్రమే వేరే రాష్ట్రంలో ఉపయోగించేందుకు వీలుంటుంది. అంతకంటే ఎక్కువ కాలం పాటు ఆ రాష్ట్రంలో వాహనం నడపాలంటే ఆ వాహనాన్ని మళ్లీ ఆ రాష్ట్రంలో రిజిస్ట్రేషన్ చేయించాల్సి ఉంటుంది.
వాహనం రిజిస్టర్ అయిన రాష్ట్రం నుండి నో- అబ్జక్షన్ సర్టిఫికేట్ పొందాలి, అంతే కాకుండా వాహన యజమాని కొత్త రాష్ట్రంలో వాహనానికి మళ్లీ రోడ్డు పన్ను చెల్లించాలి. ఇంతకుముందు రిజిస్టర్ అయిన రాష్ట్రంలో చెల్లించిన రోడ్డు పన్ను రీయింబర్స్‌మెంట్ కోసం ఆ రాష్ట్రంలో దరఖాస్తు చేసుకోవాలి.
ఐతే ఇకపై రాష్ట్రం మారినా వాహన రిజిస్ట్రేషన్ మార్చాల్సిన అవసరం లేకుండా కేంద్రం ఈ BH సిరీస్‌ను ప్రవేశపెట్టింది. కొత్తగా ప్రవేశపెట్టిన ఈ BH సిరీస్‌కు సంబంధించిన కొన్ని అంశాలు కింద చూడొచ్చు.
BH రిజిస్ట్రేషన్ వెహికల్ నంబర్ :
సాధారణంగా BH సిరీస్ మార్క్ కింద రిజిస్ట్రేషన్ చేయించిన వాహనాలకు “YY BH #### XX” ఫార్మాట్‌లో నంబర్ కేటాయిస్తారు. ఇందులో YY వాహనాన్ని రిజిస్ట్రేషన్ చేయించిన సంవత్సరాన్ని సూచిస్తుంది, BH అనేది భారత్ సిరీస్ కోడ్ కాగా, #### అనేది ర్యాండమ్‌గా జనరేట్ చేసిన నాలుగు అంకెల వాహన నంబర్, చివరగా XX అంటే ఒకటి లేదా రెండు ఆంగ్ల అక్షరాలు.
BH రిజిస్ట్రేషన్ పొందిన వాహనాలు చెల్లించాల్సిన రోడ్ టాక్స్ :
రాష్ట్ర ప్రభుత్వాల పరిధిలోని రోడ్ టాక్స్ కు సంబంధించి, ఈ BH సిరీస్ రిజిస్ట్రేషన్ పొందిన వాహనాలు 2 ఏళ్ల రోడ్డు పన్ను కట్టాలి. రిజిస్ట్రేషన్ చేసి 14 ఏళ్లు అయిన తర్వాత, ప్రతి ఏడాది రోడ్డు పన్ను కట్టాల్సి ఉంటుంది. వాహన ధర బట్టి రోడ్డు పన్ను ఉంటుంది. ఏ ధరకు ఎంత రోడ్డు పన్ను కట్టాలన్న వివరాలు కింది టేబుల్‌లో చూడొచ్చు.
BH సిరీస్‌ను ఎవరు పొందవచ్చు :
ఐతే ప్రస్తుతానికి ఈ సదుపాయం అందరికి అందుబాటులో లేదు. కేవలం కేంద్ర/ రాష్ట్ర ప్రభుత్వ ఉద్యోగులకు, కేంద్ర/ రాష్ట్ర ప్రభుత్వ రంగ సంస్థల ఉద్యోగులకు, రక్షణ రంగ ఉద్యోగులకు ఈ BH రిజిస్ట్రేషన్ సిరీస్ స్వచ్ఛందంగా అందుబాటులో ఉంటుంది.  ప్రైవేట్ సెక్టార్ విషయానికి వస్తే, నాలుగు లేదా అంతకంటే ఎక్కువ రాష్ట్రాలు/కేంద్రపాలిత ప్రాంతాలలో తమ కార్యాలయాలను కలిగి ఉన్న కంపెనీలు/సంస్థల ఉద్యోగులకు మాత్రమే ఈ కొత్త రిజిస్ట్రేషన్ మార్క్ అందుబాటులో ఉంటుంది.
ఐతే పైన తెలిపినట్టు ఈ BH సిరీస్ రిజిస్ట్రేషన్ అందరికి తప్పనిసరి కాదు. ప్రస్తుతం ఈ BH సిరీస్ రిజిస్ట్రేషన్ కొందరికి మాత్రమే అందుబాటులో ఉంది. ప్రస్తుతం అందుబాటులో ఉన్నవారికి కూడా ఇది తప్పనిసరి కాదు. అలాగే ఈ రిజిస్ట్రేషన్ ద్వారా వసూలు చేసే రోడ్ టాక్స్ కూడా రాష్ట్రాలకే చెల్లుతుంది. కేంద్ర ప్రభుత్వం BH సిరీస్‌కు సంబంధించి జారీ చేసిన నోటిఫికేషన్‌లో రాష్ట్ర అధికారాలను తమ పరిధిలోకి తీసుకునే అంశమేది లేదు. కేవలం ఇంతకు ముందు క్లిష్టంగా ఉన్న పద్దతిని ఈ కొత్త సిరీస్ ద్వారా సరళతరం చేస్తున్నారు. కాబట్టి పోస్టులో ఆరోపిస్తున్నట్టు ఈ కొత్త సిరీస్ ద్వారా రవాణా శాఖ కేంద్ర పరిధిలోకి వెల్తుందన్న వాదన కరెక్ట్ కాదు.
చివరగా, కొత్తగా ప్రవేశపెట్టిన BH సిరీస్ ద్వారా రవాణా శాఖను కేంద్ర ప్రభుత్వం తన పరిధిలోకి తీసుకుంటుందన్న వాదన కరెక్ట్ కాదు.


text:
అయోధ్య రామ మందిరానికి 10,000 కోట్ల రూపాయులు కేటాయించనున్నట్లు కేంద్ర ప్రభుత్వం ఎక్కడా కూడా వెల్లడించలేదు. - FACTLY
Sai Krishna Muthyanolla
November 11, 2019
అయోధ్య లో నిర్మించే రామ మందిరానికి కేంద్ర ప్రభుత్వం 10,000 కోట్ల రూపాయలు కేటాయించనున్నట్లు ఒక న్యూస్ ఆర్టికల్ తో కూడిన పోస్ట్ ని ఫేస్బుక్ లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
అయోధ్య మందిరానికి 10,000 కోట్ల రూపాయులు కేటాయించనున్న కేంద్ర ప్రభుత్వం.
ఫాక్ట్ (నిజం): కేంద్ర ప్రభుత్వం అయోధ్య మందిరానికి 10,000 కోట్ల రూపాయులు కేటాయించనున్నట్లు ఎక్కడా కూడా వెల్లడించలేదు. అయోధ్య మందిరానికి ‘10,000 కోట్ల రూపాయులు కేటాయించాలి’ అని సిద్దార్థ్ పాయ్ అనే వ్యక్తి ట్వీట్ చేయగా, ఆ ట్వీట్ పెట్టి, పోస్ట్ లోని న్యూస్ ఆర్టికల్ లో ‘10,000 కోట్ల రూపాయులు కేటాయించనున్న కేంద్ర ప్రభుత్వం’ అని రాసారు. కావున పోస్ట్ లో చెప్పింది తప్పు.
పోస్ట్ లో పెట్టిన న్యూస్ ఆర్టికల్(ఆర్కైవ్డ్ వెర్షన్) ని చదవగా, అయోధ్య విషయంలో సుప్రీమ్ కోర్టు ఇచ్చిన తీర్పు పై అమిత్ షా చేసిన ట్వీట్ కింద సిద్దార్థ్ పాయ్ అనే వ్యక్తి అయోధ్య మందిరానికి కేంద్ర ప్రభుత్వం ‘10,000 కోట్ల రూపాయులు కేటాయించాలి’ అని ట్వీట్ చేసినట్టు తెలుస్తుంది. ఆ ట్వీట్ పెట్టి, న్యూస్ ఆర్టికల్ లో ‘10,000 కోట్ల రూపాయులు కేటాయించనున్న కేంద్ర ప్రభుత్వం’ అని రాసారు. కేంద్ర ప్రభుత్వం కేటాయించాలని సిద్ధార్థ్ అడిగాడు, కేటాయించినట్టు చెప్పలేదు.
ఈ విషయం పై గూగుల్ లో వెతకగా, కేంద్ర ప్రభుత్వం అయోధ్య మందిరానికి 10,000 కోట్ల రూపాయులు కేటాయించనున్నట్లు ఎక్కడా కూడా సమాచారం దొరకలేదు. అయోధ్య తీర్పు విషయం పై అమిత్ షా, మోడీ మరియు ప్రహలాద్ సింగ్ పటేల్ చేసిన ట్వీట్లలో ఎక్కడా కూడా రామ మందిరానికి కేంద్ర ప్రభుత్వం 10,000 కోట్ల రూపాయులు కేటాయించనున్నట్లు చెప్పలేదు.
సుప్రీమ్ కోర్టు ఇచ్చిన తీర్పులో కూడా కేంద్ర ప్రభుత్వం మూడు నెలల్లో ఒక ట్రస్ట్ ని ఏర్పాటు చేసి, దానికి భూమిని అప్పగించాలని ఉంటుంది. ఎక్కడా కూడా మందిర నిర్మాణానికి కేంద్ర ప్రభుత్వం కేటాయించవలసిన డబ్బు వివరాల గురించి కోర్టు ప్రస్తావించలేదు.
చివరగా, అయోధ్య మందిరానికి 10,000 కోట్ల రూపాయులు కేటాయించనున్నట్లు కేంద్ర ప్రభుత్వం ఎక్కడా కూడా వెల్లడించలేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: November 11, 2019


text:
ఐడి ప్రూఫ్ లేని వారికి వ్యాక్సిన్ అందించే విషయంలో కేంద్ర ప్రభుత్వం 06 మే 2021 కన్నా ముందు ఎటువంటి మార్గదర్శకాలను నిర్దేశించలేదు - FACTLY
Sai Krishna Muthyanolla
May 13, 2021
పాకిస్తాన్ నుండి వలస వచ్చి రాజస్తాన్ లో ఉంటున్న హిందువులలో కొందరికి కోవిడ్ సోకినట్టు కొన్ని వార్తా కథనాలు ప్రచురించిన నేపథ్యంలో ‘పాకిస్తాన్ నుండి వచ్చి రాజస్థాన్ లో తలదాచుకుంటున్న హిందువులకు వ్యాక్సిన్ నిరాకరించిన రాజస్థాన్ కాంగ్రెస్ ప్రభుత్వం’ అని చెప్తున్న పోస్ట్ ఒకటి సోషల్ మీడియాలో షేర్ అవుతుంది. ఐతే ఈ కథనం ద్వారా ఆ వార్తాలో ఎంత నిజముందో చూద్దాం.
క్లెయిమ్: ‘పాకిస్తాన్ నుండి వచ్చి రాజస్థాన్ లో తలదాచుకుంటున్న హిందువులకు వ్యాక్సిన్ నిరాకరించిన రాజస్థాన్ కాంగ్రెస్ ప్రభుత్వం’.
ఫాక్ట్ (నిజం): కోవిడ్ కి సంబంధించి టెస్టింగ్, వ్యాక్సిన్ వంటి విషయాలలో రాష్ట్ర ప్రభుత్వాలు కేవలం కేంద్ర ప్రభుత్వ మార్గదర్శకాలను పాటిస్తూ వస్తున్నాయి. 06 మే 2021 కన్నా ముందు ఎటువంటి ఐడి లేని వారికి వ్యాక్సిన్ అందించే విషయంలో కేంద్ర ప్రభుత్వం రాష్ట్ర ప్రభుత్వాలకు ఎటువంటి మార్గదర్శకాలను నిర్దేశించలేదు. అందుకే పాకిస్తాన్ నుండి వలస వచ్చి రాజస్తాన్ ఉంటున్న వారికీ ఆధార్ మొదలైన ఎటువంటి ఐడి లేనందువలన ఆ రాష్ట్ర ప్రభుత్వం వారికి వ్యాక్సిన్ అందించలేదు. కాబట్టి ఈ విషయంలో రాష్ట్ర ప్రభుత్వాన్ని మాత్రమే తప్పు బట్టడంలో అర్ధం లేదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
భారత్ లో కోవిడ్ ని ఎదురుకొనే ఉద్దేశంతో కేంద్ర ప్రభుత్వం కోవిడ్ ని ఒక జాతీయ విపత్తుగా గుర్తించి విపత్తు నిర్వహణ చట్టం, 2005ని దేశం మొత్తంలో అమలులోకి తెచ్చింది. ఈ చట్టంలోని సెక్షన్ 10 కింద కోవిడ్ కి సంబంధించి నిర్ణయాధికారం కేంద్ర ఆరోగ్య మంత్రిత్వ శాఖ సెక్రటరీ కి అందించింది.
కోవిడ్ నిర్ధారణ పరీక్షలు, పాజిటివ్ వచ్చిన వారికి అందించే వైద్యం, ఇప్పుడు ప్రజలకు అందిస్తున్న వాక్సిన్ల వంటి అన్ని అంశాలు రాష్ట్ర ప్రభుత్వాలే పర్యవేక్షిస్తున్నప్పటికి, ఈ విషయాలలో రాష్ట్ర ప్రభుత్వాలు ఎలాంటి నియమాలు పాటించాలో మొదటినుండి కేంద్ర ఆరోగ్య మంత్రిత్వ శాఖ నిపుణుల సూచనల మేరకు రాష్ట్ర ప్రభుత్వాలకు మార్గదర్శకాలు అందిస్తూ వచ్చింది. రాష్ట్ర ప్రభుత్వాలు కేవలం ఈ మార్గదర్శకాలను పాటిస్తూ వస్తున్నాయి.
ఈ క్రమంలోనే ప్రజలు కోవిడ్ నిర్ధారణ పరీక్షలు చేపించుకొనే సమయంలో గాని లేక వ్యాక్సిన్ కోసం CoWIN ఆప్ లో రిజిస్ట్రేషన్ గాని ఏయే ఐడెంటిటీ ప్రూఫ్ సమర్పించాలో కేంద్ర ప్రభుత్వమే నిర్ణయిస్తూ వచ్చింది. ఈ క్రమంలో కేంద్ర ప్రభుత్వం ప్రతిపాదించిన ఏడు రకాల ఐడెంటిటీ ప్రూఫ్స్ కింద చూడొచ్చు.
కేంద్ర ప్రభుత్వం నిర్దేశించినట్టు పైన తెలిపిన వాటిలో ఏదైనా ఒక ఐడిని వ్యాక్సిన్ రిజిస్ట్రేషన్ కోసం సమర్పించాల్సి ఉంటుంది. ఐతే పాకిస్తాన్ నుండి వలస వచ్చి లాంగ్ టర్మ్ వీసాలపై రాజస్తాన్ లో ఉంటున్న హిందువులకి కోవిడ్ టెస్ట్లు గాని వ్యాక్సిన్ గాని ప్రభుత్వం అందించట్లేదని కొన్ని వార్తా సంస్థలు కథనాలు ప్రచురించినప్పటికీ, ఆధార్ కార్డు లేకపోవడం వల్లనే వీరు ప్రభుత్వ నిర్లక్ష్యానికి గురవుతున్నారని ఈ కథనాలలో పేర్కొన్నారు. మొదటి నుండి కోవిడ్ కి సంబంధించి ప్రజలు ఎటువంటి ప్రమాణ పత్రాలు సమర్పించాలో కేంద్ర ప్రభుత్వమే నిర్ణయిస్తూ వచ్చింది కాబట్టి ఈ విషయంలో రాష్ట ప్రభుత్వాలను తప్పు బట్టడంలో అర్ధంలేదు.
ఐతే ఇలా ఎటువంటి ఐడెంటిటీ ప్రూఫ్స్ లేని వారికి వ్యాక్సిన్ అందించడం కోసం 06 మే 2021 కేంద్ర ఆరోగ్య మంత్రిత్వ శాఖ ఒక SOPని విడుదలచేసింది. ఈ SOPలో ఎటువంటి ఐడెంటిటీ ప్రూఫ్స్ లేని వారికి (వృద్దాశ్రమంలో ఉండేవారు, యాచకులు, రీహాబిలిటేషన్ సెంటర్ లో ఉండేవారు, ఇంకా అర్హులైన వారు) రాష్ట్ర ప్రభుత్వాలు ఏ విధంగా వ్యాక్సిన్ అందించాలో ఇందులో కూలంకషంగా వివరించింది. దీనికంటే ముందు ఎలాంటి ఐడెంటిటీ ప్రూఫ్స్ లేని వారికి వ్యాక్సిన్, టెస్టింగ్ వంటి విషయాలకి సంబంధించి రాష్ట్ర ప్రభుత్వాలకు కేంద్రం ఎటువంటి మార్గదర్శకాలను నిర్దేశించలేదు కాబట్టే వీరు ప్రభుత్వ నిర్లక్ష్యానికి గురయ్యారు. కాబట్టి ఈ విషయంలో రాష్ట్ర ప్రభుత్వాలను మాత్రమే తప్పు బట్టలేము.
చివరగా, ఎటువంటి ఐడి ప్రూఫ్ లేని వారికి వ్యాక్సిన్ అందించే విషయంలో కేంద్ర ప్రభుత్వం 06 మే 2021 కన్నా ముందు ఎటువంటి మార్గదర్శకాలను నిర్దేశించలేదు.


text:
కేంద్ర ప్రభుత్వం ఉచితంగా ట్రాక్టర్లు పంపిణీ చేసే పథకమేది అమలు చెయ్యట్లేదు, కాకపోతే రైతులకు పరికరాలను కొనుక్కోవడానికి సబ్సిడీ అందిస్తుంది - FACTLY
Sai Krishna Muthyanolla
August 19, 2021
పిఎం కిసాన్ ట్రాక్టర్ యోజన ద్వారా కేంద్ర ప్రభుత్వం రైతులకి ఉచిత ట్రాక్టర్ అందిస్తుందని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: పిఎం కిసాన్ ట్రాక్టర్ యోజన ద్వారా కేంద్ర ప్రభుత్వం రైతులకి ఉచిత ట్రాక్టర్ అందిస్తుంది.
ఫాక్ట్ (నిజం): కేంద్ర ప్రభుత్వం రైతులకు ఉచితంగా ట్రాక్టర్లను అందించే పథకమేది అమలు చేయట్లేదు. కాకపోతే కేంద్ర వ్యవసాయ మంత్రిత్వ శాఖ సబ్ మిషన్ ఆన్ అగ్రికల్చరల్ మేకనైజేషన్ (SMAM) అనే పథకం ద్వారా వ్యసాయానికి అవసరమయ్యే పరికరాలు/ యంత్రాలు కొనుక్కోవడానికి రైతులకు సబ్సిడీలు అందిస్తుంది. ఐతే ఇవి అందరికి అందుబాటులో ఉండవు, సంవత్సరానికి ఇన్ని యూనిట్లు పంపిణీ చేయాలని   ముందుగానే నిర్ణయించి, దాని అనుగుణంగా సబ్సిడీలు కేటాయిస్తారు. పైగా ఈ పథకం కింద 100% సబ్సిడీ అందించరు, ఈశాన్య రాష్ట్రాలలో లబ్దిదారులకి యూనిట్ ధరపై 50% సబ్సిడీ అందించనుండగా, ఇతర రాష్ట్రాలలో లబ్దిదారులకి 40% సబ్సిడీ అందిస్తారు. కాకపోతే ఈ సబ్సిడీలకి సంబంధించి ఒక్కో పరికరానికి ఒక్కో గరిష్ట పరిమితి ఉంటుంది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
కేంద్ర ప్రభుత్వం రైతులకు ఉచితంగా ట్రాక్టర్లను అందించే పథకమేది అమలు చేయట్లేదు. ఒకవేళ కేంద్ర ప్రభుత్వం ఇలాంటిదేదైనా పథకం అమలు చేస్తూ ఉంటే, ఈ పథకం గురించిన సమాచారం ‘డైరెక్ట్ బెనిఫిట్ ట్రాన్స్ఫర్’ వెబ్సైటులోగాని లేదా కేంద్ర వ్యవసాయ మంత్రిత్వ శాఖ వెబ్సైటులోగాని ఉండేది, కాని మాకు ఈ వెబ్సైట్లలో రైతులకు ఉచితంగా ట్రాక్టర్లను అందించే పథకం గురించి ఎటువంటి సమాచారం దొరకలేదు.
గతంలో కూడా ఇదే వార్త సోషల్ మీడియాలో వైరల్ అయినప్పుడు ప్రెస్ ఇన్ఫర్మేషన్ బ్యూరో కూడా కేంద్ర ప్రభుత్వం పిఎం కిసాన్ ట్రాక్టర్ యోజన పేరుతో ఎటువంటి పథకాన్ని అమలుచేయట్లేదని, ఈ వార్త ఫేక్ అని స్పష్టం చేసింది.
दावा: केंद्र सरकार पीएम किसान ट्रैक्टर योजना के तहत आधे दाम में ट्रैक्टर मुहैया करा रही है।#PIBFactCheck : केंद्र सरकार द्वारा ऐसी कोई योजना नहीं चलाई जा रही। pic.twitter.com/0qTbN9KxgP
సబ్ మిషన్ ఆన్ అగ్రికల్చరల్ మేకనైజేషన్ (SMAM) :
చిన్న, సన్నకారు రైతులకు వ్యవసాయ యాంత్రీకరణను అందుబాటులోకి తీసుకువచ్చే ఉద్దేశంతో 2014-15లో కేంద్ర వ్యవసాయ మంత్రిత్వ శాఖ సబ్ మిషన్ ఆన్ అగ్రికల్చరల్ మేకనైజేషన్ (SMAM) అనే పథకాన్ని ప్రవేశ పెట్టింది. ఈ SMAM పథకంలో సెంట్రల్ స్పాన్సర్ మరియు సెంట్రల్ సెక్టార్ స్కీమ్స్ అని రెండు రకాలు ఉన్నాయి.
ఈ పథకం ద్వారా అందరికీ సబ్సిడీ రూపంలో యంత్రాలు ఇవ్వరు, సంవత్సరానికి ఇన్ని యూనిట్లు పంపిణీ  చేయాలని ముందుగానే నిర్ణయించి, దాని అనుగుణంగా సబ్సిడీలు కేటాయిస్తారు. వీటిలో SC/STలకు ప్రత్యేకంగా కొన్ని కేటాయిస్తారు. ఏయే పరికరానికి/ యంత్రానికి ఎంత సబ్సిడీ పొందొచ్చో ఇక్కడ చూడొచ్చు. సబ్సిడీలో పరికరాలు/ యంత్రాలు పొందడానికి ఎలా దరఖాస్తు చేసుకోవాలో ఇక్కడ చూడొచ్చు. 2021-22 బడ్జెట్‌లో సబ్ మిషన్ ఆన్ అగ్రికల్చరల్ మేకనైజేషన్ (SMAM) పథకానికి రూ. 1050 కోట్లు కేటాయించారు.
చివరగా, కేంద్ర ప్రభుత్వం ఉచితంగా ట్రాక్టర్లు పంపిణీచేసే పథకమేది అమలు చెయ్యట్లేదు, కాకపోతే రైతులకు పరికరాలను/ యంత్రాలను కొనుక్కోవడానికి సబ్సిడీ అందిస్తుంది.


text:
స్మార్ట్ సిటీ పథకం కింద కేంద్రం ప్రభుత్వం ఇప్పటివరకు వరంగల్ కి 196 కోట్ల రూపాయలు మాత్రమే విడుదల చేసింది - FACTLY
Sai Krishna Muthyanolla
April 21, 2021
‘స్మార్ట్ సిటీ పథకం అమలులో భాగంగా వరంగల్ నగరానికి 2,300 కోట్ల రూపాయిలు మంజూరు చేసిన కేంద్రం. నరేంద్ర మోదీ సర్కారు కృషితో ప్రగతిపథంలో దూసుకెళ్తున్న ఓరుగల్లు’, అని చెప్తూ ఒక పోస్ట్ ని సోషల్ మీడియాలో కొందరు షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: స్మార్ట్ సిటీ పథకం కింద వరంగల్ నగరానికి 2,300 కోట్ల రూపాయిలు మంజూరు చేసిన కేంద్రం ప్రభుత్వం.
ఫాక్ట్: వరంగల్ నగరానికి స్మార్ట్ సిటీ పథకం కింద కేంద్రం ప్రభుత్వం ఇప్పటివరకు కేవలం 196 కోట్ల రూపాయలు మాత్రమే ఇచ్చినట్టు ‘స్మార్ట్ సిటీస్ మిషన్’ వెబ్ సైట్ లో చూడవొచ్చు. సాధారణంగా ఈ పథకంలో ఎంపికైన ఒక్కో నగరానికి ప్రతి సంవత్సరం సగటున 100 కోట్ల రూపాయిలు ఐదేళ్ళు (అంటే మొత్తం ఒక్కో నగరానికి సుమారు 500 కోట్ల రూపాయిలు) మాత్రమే కేంద్ర ప్రభుత్వం ఇస్తుంది. కావున పోస్ట్ లో చెప్పింది తప్పు.
‘స్మార్ట్ సిటీస్ మిషన్’ కి సంబంధించిన సమాచారాన్ని ఆ పథకానికి సంబందించిన వెబ్ సైట్ లో చూడవొచ్చు. 5 సంవత్సరాలలో కేంద్ర ప్రభుత్వం ఎంపికైన అన్ని నగరాలకు కలిపి రూ. 48,000 కోట్లు, అంటే సంవత్సరానికి సగటున రూ. 100 కోట్లు ప్రతి నగరానికి (మిషన్ కింద ఎంపికైన నగరాలకు) ఇస్తుంది. మ్యాచింగ్ ప్రాతిపదికన సమానమైన మొత్తాన్ని రాష్ట్రం/యుఎల్‌బి (అర్బన్ లోకల్ బాడీ) అందించాలి. యుఎల్‌బిల సొంత నిధులు, ఫైనాన్స్ కమిషన్ కింద గ్రాంట్లు, మునిసిపల్ బాండ్ల వంటి వినూత్న ఫైనాన్స్ ప్రక్రియలు, ఇతర ప్రభుత్వ కార్యక్రమాలు, మరియు రుణాలు ద్వారా అదనపు వనరులను సేకరించాలి అని ‘స్మార్ట్ సిటీస్ మిషన్’ వెబ్ సైట్ లో చదవొచ్చు.
‘స్మార్ట్ సిటీస్ మిషన్’ పథకంలో తెలంగాణ నుండి ‘వరంగల్’ మరియు ‘కరీంనగర్’ నగరాలు ఎంపికైనట్టు ఇక్కడ చూడవొచ్చు.
ఈ పథకంలో ఎంపికైన ఒక్కో నగరానికి ప్రతి సంవత్సరం సగటున 100 కోట్ల రూపాయిలు ఐదేళ్ళు (అంటే మొత్తం ఒక్కో నగరానికి సుమారు 500 కోట్ల రూపాయిలు) మాత్రమే కేంద్ర ప్రభుత్వం ఇస్తుందని ఇంతకముందే చూసాము. కానీ, పోస్ట్ లో వరంగల్ నగరానికి 2,300 కోట్ల రూపాయిలు కేంద్రం ప్రభుత్వం స్మార్ట్ సిటీ పథకం కింద మంజూరు చేసిందని రాసి ఉంది. వరంగల్ నగరానికి స్మార్ట్ సిటీ పథకం కింద కేంద్రం ప్రభుత్వం ఎంత మంజూరు చేసిందో వెతకగా, ఇప్పటివరకు ‘గ్రేటర్ వరంగల్’ స్మార్ట్ సిటీకి కేవలం 196 కోట్ల రూపాయలు మాత్రమే ఇచ్చినట్టు ‘స్మార్ట్ సిటీస్ మిషన్’ వెబ్ సైట్ లో చూడవొచ్చు. వివిధ ప్రాజెక్టుల వివరాలు కూడా వెబ్ సైట్ లో చూడవొచ్చు.
‘గ్రేటర్ వరంగల్’ కి స్మార్ట్ సిటీ పథకం కింద కేంద్ర ప్రభుత్వం కేవలం 196 కోట్ల రూపాయలు మాత్రమే ఇచ్చినట్టు రాజ్యసభ (ఫిబ్రవరి 2021 లో) మరియు లోక్ సభ (నవంబర్ 2019 లో) లో ప్రభుత్వం ఇచ్చిన సమాధానాల్లో కూడా చూడవొచ్చు.
చివరగా, వరంగల్ కి స్మార్ట్ సిటీ పథకం కింద కేంద్రం ప్రభుత్వం ఇప్పటివరకు 196 కోట్ల రూపాయలు మాత్రమే విడుదల చేసింది.


text:
CFI నాయకుడి వీడియోని బజరంగ్ దళ్ కార్యకర్త హర్ష చనిపోకముందు హిజాబ్‌కు మద్దతుగా ఇచ్చిన ఇంటర్వ్యూ అని షేర్ చేస్తున్నారు - FACTLY
Sai Krishna Muthyanolla
March 1, 2022
బజరంగ్ దళ్ కార్యకర్త హర్ష చనిపోయే నాలుగు రోజుల ముందు ‘TV9’కి ఇచ్చిన ఇంటర్వ్యూలో హిజాబ్‌కు మద్దతు పలికిన దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. హిజాబ్‌కు మద్దతు పలికిన కారణంగానే హర్షను చంపేసి ఆ కేసును ముస్లింలపైకి నేట్టివేసినట్టు ఈ పోస్టులో ఆరోపిస్తున్నారు. కర్నాటక షిమోగాలో ఇటీవల బజరంగ్ దళ్ కార్యకర్త హర్ష నగార హత్య జరిగిన నేపథ్యంలో, ఈ వీడియో సోషల్ మీడియాలో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: బజరంగ్ దళ్ కార్యకర్త హర్ష, చనిపోయే నాలుగు రోజుల ముందు ‘TV9’కి ఇచ్చిన ఇంటర్వ్యూలో హిజాబ్‌కు మద్దతు పలికిన దృశ్యాలు.
ఫాక్ట్ (నిజం): ఈ ప్రెస్ మీట్‌లో మాట్లాడుతున్న వ్యక్తి క్యాంపస్ ఫ్రంట్ ఆఫ్ ఇండియా (CFI) కర్ణాటక రాష్ట్ర సెక్రటరీ సయ్యద్ సర్ఫరాజ్, చనిపోయిన బజరంగ్ దళ్ కార్యకర్త హర్ష నగార కాదు. 08 ఫిబ్రవరి 2022 నాడు CFI నిర్వహించిన ఒక ప్రెస్ మీట్లో సర్ఫరాజ్, బీజేపీకి చెందిన కొన్ని హిందూ విద్యార్ధి సంఘాలు కర్ణాటక కాలేజీ క్యాంపస్ విద్యార్ధులపై హింసాత్మక దాడులు నిర్వహిస్తున్నాయని ఆరోపించారు. ఈ వీడియోకి బజరంగ్ దళ్ కార్యకర్త హర్ష నగార హత్యకు ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘TV9 కన్నడ’ న్యూస్ ఛానల్ 08 ఫిబ్రవరి 2022 నాడు పబ్లిష్ చేసినట్టు తెలిసింది. కర్ణాటక కాలేజీ విద్యార్ధులపై బీజేపీ హింసాత్మక దాడులు జరుపుతున్నాయని క్యాంపస్ ఫ్రంట్ ఆఫ్ ఇండియా (CFI) విద్యార్ధి సంఘం నాయకులు ప్రెస్ మీట్ పెట్టి వివరిస్తున్న దృశ్యాలని ఈ వీడియోలో తెలిపారు. బీజేపీకి మద్దతుతో నడుస్తున్న బజరంగ్ దళ్, ABVP మొదలగు హిందూ విద్యార్ధి సంఘాలు, కర్ణాటక కాలేజీ క్యాంపస్ విద్యార్ధులపై దాడులు నిర్వహిస్తున్నాయని CFI విద్యార్ధి నాయకులు ఈ ప్రెస్ మీట్‌లో ఆరోపించారు.
ఈ ప్రెస్ మీట్‌కు సంబంధించిన వీడియోని CFI తమ ఫెస్‌బూక్ పేజిలో కూడా షేర్ చేసింది. ఈ వీడియోలో మాట్లాడుతున్న వ్యక్తి ఎవరని CFI ఫేస్‌బుక్ పేజీలో వెతికితే, ఈ ప్రెస్ మీట్లో మాట్లాడుతున్న వ్యక్తి CFI కర్ణాటక రాష్ట్ర సెక్రటరీ సయ్యద్ సర్ఫరాజ్ అని తెలిసింది. 08 ఫిబ్రవరి 2022 నాడు నిర్వహించిన ప్రెస్ మీట్‌కు సంబంధించి పబ్లిష్ అయిన ఒక వార్తా కథనాన్ని సయ్యద్ సర్ఫరాజ్ తన ఫెస్‌బూక్ పేజిలో షేర్ చేసారు.
చనిపోయిన బజరంగ్ దళ్ కార్యకర్త హర్ష నగార  ఫోటోని వీడియోలో కనిపిస్తున్న వ్యక్తి ఫోటోతో పోల్చి చూడగా, ఈ వీడియోలో కనిపిస్తున్నది  బజరంగ్ దళ్ కార్యకర్త హర్ష కాదు, CFI కర్ణాటక రాష్ట్ర సెక్రటరీ సయ్యద్ సర్ఫరాజ్ అని స్పష్టంగా తెలుస్తుంది.
చివరగా, CFI కర్ణాటక రాష్ట్ర సెక్రటరీ సయ్యద్ సర్ఫరాజ్ ఇచ్చిన ఒక ప్రెస్ మీట్ వీడియోని బజరంగ్ దళ్ కార్యకర్త హర్ష చనిపోక ముందు హిజాబ్‌కు మద్దతు పలికిన దృశ్యాలంటూ షేర్ చేస్తున్నారు.


text:
చంద్రబాబు, లోకేష్ మరియు పవన్ కళ్యాణ్ ట్వీట్లు విదేశాల నుండి రావట్లేదు. అది ఒక ఫేక్ న్యూస్ - FACTLY
Sai Krishna Muthyanolla
November 28, 2019
భారతదేశంలో సమయం అవ్వకముందే ఆ సమయంతో చంద్రబాబు, లోకేష్ మరియు పవన్ ట్వీట్లు చేసారని చెప్తూ వాళ్ళ ట్వీట్ల యొక్క స్క్రీన్ షాట్స్ ని సోషల్ మీడియాలో చాలా మంది షేర్ చేస్తున్నారు. సమయం కంటే ముందే ట్వీట్ చేసారు కాబట్టి వాళ్ళ అకౌంట్స్ ని ఎవరో తూర్పు ఆసియా దేశంలో ఉంటూ నడిస్తున్నారని పోస్టుల్లో పేర్కొంటున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
భారత్ లో సమయం అవ్వకముందే చంద్రబాబు, లోకేష్ మరియు పవన్ ట్వీట్లు. ముగ్గురి తరఫున విదేశాల నుంచి ఓ సంస్థ ఈ ఖాతాలను నిర్వహిస్తోంది.
ఫాక్ట్ (నిజం): భారత్ లో సమయం అవ్వకముందే చంద్రబాబు, లోకేష్ మరియు పవన్ ట్వీట్లు చేయలేదు. వారు భారతదేశంలో చేసిన ట్వీట్ల యొక్క టైం స్టాంప్ ఆస్ట్రేలియాలో ఉన్న వారికి ఎలా కనిపిస్తాయో స్క్రీన్ షాట్స్ తీసి, ఎవరో వారి తరపున తూర్పు ఆసియా నుండి ట్వీట్ చేసినట్టు తప్పుగా షేర్ చేస్తున్నారు. కావున పోస్ట్ లో చెప్పింది తప్పు.
పోస్ట్ లో చెప్పిన విషయాలను సాక్షీ దినపత్రిక కూడా ప్రచురించింది. ఆ ఆర్టికల్ ని ఇక్కడ (ఆర్కైవ్డ్ వెర్షన్) చదవొచ్చు.
ట్విట్టర్ లో పోస్ట్ చేసిన ట్వీట్ యొక్క టైం స్టాంప్ అన్ని దేశాల్లో ఒకేలా కనపడదు. ఉదాహరణకి FACTLY ఇండియాలో 28 నవంబర్, 2019 న మధ్యాహ్నం 12:40 PM కి ఒక ట్వీట్ చేసింది. ఆ ట్వీట్ కింద టైం స్టాంప్ ఇండియా లో చుస్తే ‘12:40 PM · Nov 28, 2019’ అని కనిపిస్తుంది. కానీ, ఆస్ట్రేలియా లో ‘6:10 PM · Nov 28, 2019’ అని, యూరోప్ లో ‘7:10 AM · Nov 28, 2019’ అని మరియు అమెరికా లో ‘11:10 PM · Nov 27, 2019’ అని కనిపిస్తుంది. ఇదే విషయాన్నీ ఆయా దేశాల్లో ఉండే వాళ్ళు స్క్రీన్ షాట్స్ తీసి మాకు పంపారు.  వివిధ దేశాల్లో ఆ ట్వీట్ యొక్క టైం స్టాంప్ ఎలా కనిపిస్తుందో కింద ఫోటోలో చూడవొచ్చు. అమెరికాలో అయితే భారత్ లో ఈరోజు  (Nov 28, 2019)  చేసిన ట్వీట్ నిన్న (Nov 27, 2019) చేసినట్టు కనిపిస్తున్నట్టు చూడవొచ్చు.
ఒకరు చేసిన ట్వీట్ వేరే వారు ఎక్కడ చూస్తున్నారో దాని బట్టి టైం స్టాంప్ కనబడుతుంది. అంటే వాళ్ళు ఉన్న టైం జోన్ బట్టి ఆ టైం స్టాంప్ కనబడుతుంది.  కావున, అలానే భారత్ లో చంద్రబాబు, లోకేష్ మరియు పవన్ చేసిన ట్వీట్లను ఎవరైనా వేరే టైం జోన్లో  ఉన్న దేశంలో చూస్తే వాళ్ళకు వేరే సమయం కనిపిస్తుంది. అలా చూసి తీసిన స్క్రీన్ షాట్స్ ని భారత్ లో సమయం కాక ముందే ట్వీట్ చేసినట్టు షేర్ చేస్తున్నారు. సాక్షీ పత్రికలో చెప్పినట్టు తమ తప్పు తెలుసుకొని చంద్రబాబు, లోకేష్ మరియు పవన్ తమ ట్వీట్లను సవరించుకోలేదు. వాళ్ళ ట్వీట్లను ఇప్పటికీ సిడ్నీ (ఆస్ట్రేలియా) లో ఎవరైనా చూస్తే వాళ్ళకు వీరు మధ్యాహ్నం రెండు గంటల తర్వాత ట్వీట్ చేసినట్టు చూడవొచ్చు.
చివరగా, చంద్రబాబు, లోకేష్ మరియు పవన్ యొక్క ట్వీట్లు విదేశాల నుండి రావట్లేదు. అది ఒక ఫేక్ న్యూస్.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: November 28, 2019


text:
“ముస్లింలకు రిజర్వేషన్లు అవసరం లేదు” అని చంద్రబాబు నాయుడు అనలేదు - FACTLY
Sai Krishna Muthyanolla
March 19, 2024
తెలుగుదేశం పార్టీ అధినేత చంద్రబాబు నాయుడు ఇటీవల మోదీ ప్రభుత్వం అమలు చేస్తామన్న పౌరసత్వ సవరణ చట్టం (Citizenship Amendment Act/CAA) గురించి మాట్లాడుతూ “పాస్పోర్ట్ లేకుండా భారతీయులం ముస్లిం దేశాలలో ఉండగలమా, ఎవ్వరికీ రిజర్వేషన్లు ఉండాల్సిన అవసరం లేదు, 2014-19 వరకు ఎలా అయితే భాజాపా మరియు తెదేపా కలిసి అభివృద్ధి చేశామో దానికంటే మెరుగ్గా అభివృద్ధి జరుగుతుంది, నిధులు వస్తాయి” అని మాట్లాడారని సోషల్ మీడియాలో ఒక పోస్టు షేర్ చేయబడుతోంది. దీని వెనుక ఉన్న వాస్తవం ఏంటో ఇప్పుడు చూద్దాం.
క్లెయిమ్: తెదేపా అధినేత చంద్రబాబు నాయుడు “ముస్లింలకు రిజర్వేషన్లు అవసరం లేదు” అని మాట్లాడారు.
ఫాక్ట్ (నిజం): ఈ వీడియో 15 మార్చి 2024న చంద్రబాబు మీడియాతో 2018లో జరిగిన గ్రూప్-1 పరీక్షల వాల్యూయేషన్లో అక్రమాలు జరిగాయని PPTలో ఆధారాలను చూపిస్తూ వివరించిన వీడియో. మీడియా అడిగిన ప్రశలకు సమాధానం ఇస్తూ మోదీ ప్రభుత్వం చేపట్టిన పౌరసత్వ సవరణ చట్టం గురించి కూడా మాట్లాడారు. తెలుగు ప్రజలు అమెరికాకు వెళ్తే పౌరసత్వం లేదా? మనం ఇతర దేశాలకు పాస్పోర్ట్ లేకుండా వెళ్తున్నామా? ముస్లిం దేశాలకు వెళ్తున్నామా? అని ప్రశ్నించారు. ఈ ప్రక్రియ పట్ల అభద్రతా భావం దొంగతనం చేసే వాళ్ళకి ఉంటుంది అని, అన్నిటినీ రాజకీయం చెయ్యరాదు అని తెలిపారు. ముస్లింలలో పేదరికం ఉన్నందున ఇప్పుడు ముస్లింలకు 4% రిజర్వేషన్  ఉంది అని, హిందూ దేశాలైనా, ముస్లిం దేశాలైనా, క్రిస్టియన్ దేశాలైనా పౌరసత్వం అనేది పారదర్శకతను, భద్రతను కలిపించటానికి మాత్రమే అని తెలిపారు. కావున, పోస్టులో చేసిన క్లెయిమ్ తప్పు.
వైరల్ వీడియో గురించి తగిన కీ వర్డ్స్ ఉపయోగిస్తూ ఇంటర్నెట్లో వెతికితే ఇది 15 మార్చి 2024న తెలుగుదేశం అధినేత చంద్రబాబు నాయుడు, 2018లో జరిగిన గ్రూప్-1 పరీక్షల వాల్యూయేషన్లో అక్రమాలు జరిగాయని రుజువు చేయటానికి ఆధారాలను మీడియాకు వివరించిన వీడియో అని తెలిసింది (ఇక్కడ మరియు ఇక్కడ).
అసలు వీడియోను పూర్తిగా పరిశీలిస్తే, ఈ ప్రెస్ మీట్లో చంద్రబాబు మీడియాతో 2018లో జరిగిన గ్రూప్-1 పరీక్షల వాల్యూయేషన్లో అక్రమాలు జరిగాయని PPTలో ఆధారాలను చూపిస్తూ వివరించారు. మీడియా అడిగిన ప్రశలకు సమాధానం ఇస్తూ మోదీ ప్రభుత్వం చేపట్టిన పౌరసత్వ సవరణ చట్టం గురించి కూడా మాట్లాడారు. తెలుగు ప్రజలు అమెరికాకు వెళ్తే  పౌరసత్వం లేదా? మనం ఇతర దేశాలకు పాస్పోర్ట్ లేకుండా వెళ్తున్నామా? ముస్లిం దేశాలకు వెళ్తున్నామా? అని ప్రశ్నించారు. ఈ ప్రక్రియ పట్ల అభద్రతా భావం దొంగతనం చేసే వాళ్ళకి ఉంటుంది అని, అన్నిటినీ రాజకీయం చెయ్యరాదు అని తెలిపారు. ముస్లింలలో పేదరికం ఉన్నందున ఇప్పుడు ముస్లింలకు 4% రిజర్వేషన్ ఉంది అని, హిందూ దేశాలైనా, ముస్లిం దేశాలైనా, క్రిస్టియన్ దేశాలైనా పౌరసత్వం అనేది పారదర్శకతను మరియు భద్రతను కలిపిస్తుంది అని తెలిపారు.
అసలు వీడియోను చంద్రబాబుకు వ్యతిరేక భావం వచ్చేలాగా వివిధ చోట్ల ఎడిట్ చేసి షేర్ చేస్తున్నారు. ఈ ప్రెస్ మీట్ గురించి పలు వార్తా పత్రికలు ప్రచురించాయి (ఇక్కడ మరియు ఇక్కడ).
చివరిగా, “ముస్లింలకు రిజర్వేషన్లు అవసరం లేదు” అని చంద్రబాబు నాయుడు అనలేదు.


text:
చౌదరి రహమత్ అలీ 1947లో రూపొందించిన ఊహజనిత పాకిస్తాన్ మ్యాప్‌ను 1857లో రూపొందించిందంటూ షేర్ చేస్తున్నారు - FACTLY
Sai Krishna Muthyanolla
February 23, 2023
1857 నాటికే తయారు చేసిన పాకిస్తాన్ మ్యాప్ అంటూ ఒక ఫోటోను షేర్ చేసిన పోస్ట్ ఒకటి సోషల్ మీడియాలో విస్తృతంగా షేర్ అవుతోంది. ఈ మ్యాప్‌లో హైదరాబాద్, బెంగాల్, అస్సాం మొదలైన ముస్లింలు ఎక్కువగా ఉన్న ప్రాంతాలను పాకిస్తాన్‌లో భాగంగా చూపించారు. ఈ ఫోటోను షేర్ చేయడం ద్వారా స్వతంత్రం రాకముందు నుండే దేశ విభజనను ప్లాన్ చేసారని క్లెయిమ్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: 1857 నాటికే తయారు చేసిన పాకిస్తాన్ మ్యాప్.
ఫాక్ట్(నిజం): చౌదరి రహమత్ అలీ 1947లో పాకిస్తాన్ చరిత్రను వివరిస్తూ రాసిన ‘Pakistan: The Fatherland of the Pak Nation’ అనే పుస్తకంలో ఈ ఊహాజనిత మ్యాప్‌ను మొదటిసారి ప్రచురించారు. అప్పట్లో ఈ మ్యాప్‌కు ఎటువంటి గుర్తింపు లేదు. అంతకు ముందు పాకిస్తాన్ మ్యాప్ అందుబాటులో ఉన్నట్టు ఎటువంటి సమాచారం లేదు. కావున పోస్టు ద్వారా చెప్పేది తప్పు.
హైదరాబాద్, బెంగాల్,  బలూచిస్తాన్ మొదలైన ముస్లిం ఆధిపత్య ప్రాంతాలను పాకిస్తాన్‌లో భాగంగా చూపిస్తున్న ఈ మ్యాప్ 1857లో రూపొందించింది కాదు. ఈ మ్యాప్‌ను చౌదరి రహమత్ అలీ అనే పాకిస్తాన్ జాతీయవాది 1947లో రూపొందించాడు. పైగా ఇది రహమత్ అలీ తన ఆలోచనలకు అనుగుణంగా రూపొందించిన ఒక ఊహాజనితమైన మ్యాప్ మాత్రమే తప్ప, అప్పట్లో ఈ మ్యాప్‌కు ఎటువంటి గుర్తింపు లేదు.
చౌదరి రహమత్ అలీ :
స్వాతంత్రోద్యమం సమయంలో ముస్లింలకు ప్రత్యేక ఇస్లామిక్ రాజ్యం ఉండాలని ప్రతిపాదించిన వారిలో చౌదరి రహమత్ అలీ మొదటి వాడు. అసలు పాకిస్తాన్ అనే పదాన్ని/పేరును ప్రతిపాదించిందే చౌదరి రహమత్ అలీ. 28 జనవరి 1933 నాడు ‘Now or Never: Are we to live or perish forever’ పేరుతో రహమత్ అలీ ఒక కరపత్రాన్ని విడుదల చేసాడు. ముస్లింలు అధికంగా ఉండే పంజాబ్, కాశ్మీర్, బలూచిస్తాన్, సింద్ మరియు ఆఫ్ఘన్ ప్రావిన్స్ కలిపి ఒక ప్రత్యేక ఇస్లామిక్ రాజ్యం చేయాలనీ ఈ కరపత్రంలో ప్రతిపాదించాడు. ఈ రాజ్యానికి పాకిస్తాన్ అని పేరు ప్రతిపాదించాడు. అలా పాకిస్తాన్ అన్న పేరు మొదటిసారి ప్రచారంలోకి వచ్చింది.
పాకిస్తాన్ అనే ఆలోచనకి ఇదే మూలం అని చరిత్రకారుల అభిప్రాయం. కాకపోతే అప్పట్లో ఈ ప్రతిపాదనకు పెద్దగా ఆదరణ లభించలేదు. 1930 దశకం చివర్లో జిన్నా కాంగ్రెస్‌తో విడిపోయిన అనంతరం ముస్లింలకు ప్రత్యేక దేశం అనే ప్రతిపాదన ఊపందుకుంది. 1940లో లాహోర్‌లో జరిగిన ముస్లిం లీగ్ సెషన్‌లో ముస్లింలకు ప్రత్యేక దేశం కావాలని అధికారికంగా తీర్మానం చేసారు. చివరిగా 1947లో పాకిస్తాన్ ఏర్పడింది.
పాకిస్తాన్ మ్యాప్ :
ముస్లింలకు పాకిస్తాన్ అనే ప్రత్యేక రాజ్యం అనే ఆలోచనను వ్యాప్తి చేసే క్రమంలో పాకిస్తాన్ చరిత్రపై చౌదరి రహమత్ అలీ పలు పుస్తకాలను రాసాడు. ఇదే క్రమంలో 1947లో ‘Pakistan: The Fatherland of the Pak Nation’ అనే పేరుతో పాకిస్తాన్ చరిత్రను వివరిస్తూ చౌదరి రహమత్ అలీ ఒక పుస్తకాన్ని విడుదల చేసాడు. పాకిస్తాన్ చరిత్రకు సంబంధించి అలీ రాసిన పుస్తకాలలో ఇది మూడో ఎడిషన్. అంతకు ముందు రెండు ఎడిషన్లను 1946లో విడుదల చేసాడు.
ఐతే రహమత్ అలీ రాసిన మూడో ఎడిషన్‌లో పాకిస్తాన్ చరిత్రను తెలుపుతూ శతాబ్దం నుండి పాకిస్తాన్‌కు సంబంధించిన మ్యాప్స్ ప్రచురించాడు. ఈ మ్యాప్స్‌లో ఇప్పుడు వైరల్ అవుతున్న మ్యాప్ కూడా ఒకటి. ముస్లింలు అధికంగా ఉండే ప్రాంతాలను పాకిస్తాన్‌లో భాగంగా ఈ మ్యాప్‌లో చూపించారు. రహమత్ అలీ రూపొందించిన మరికొన్ని మాప్స్ ఇక్కడ చూడొచ్చు.
ప్రస్తుతం వైరల్ అవుతున్న మ్యాప్‌కు 1947లో రహమత్ అలీ రూపొందించిన ఈ మ్యాపే సోర్స్‌గా పరిగణించవచ్చు. అంతకు ముందు పాకిస్తాన్ మాప్స్ అందుబాటులో ఉన్నట్టు ఎటువంటి సమాచారం లేదు. కాబట్టి స్వాతంత్రానికి వందేళ్ళ ముందే ప్రత్యేక పాకిస్తాన్ ఆలోచన చేసారని పోస్టులో చేస్తున్న వాదన తప్పని అర్ధం చేసుకోవచ్చు.
చివరగా, చౌదరి రహమత్ అలీ 1947లో రూపొందించిన ఊహజనిత పాకిస్తాన్ మ్యాప్‌ను 1857లో రూపొందించిందంటూ తప్పుగా షేర్ చేస్తున్నారు.

created: February 23, 2023


text:
ఆ చిన్నారి గాయపడింది బంగ్లాదేశ్ రైలు ప్రమాదంలో, CAB బిల్ కి వ్యతిరేకంగా జరిగిన నిరసనలలో కాదు - FACTLY
Sai Krishna Muthyanolla
December 16, 2019
Citizenship Amendment Bill  (CAB) ని వ్యతిరేకిస్తూ  బెంగాల్ లో రోహింగ్యాలు ఒక పాసెంజర్ ట్రైన్ మీద రాళ్లతో దాడి చేసారని, ఆ దాడిలో గాయపడిన చిన్నారి ఫోటో  అని క్లెయిమ్ చేస్తూ ఒక పోస్ట్ ఫేస్బుక్ లో ప్రచారం కాబడుతుంది. ఆ పోస్ట్ లోని క్లెయిమ్ లో ఎంతవరకు నిజం ఉందో కనుక్కుందాం.
బెంగాల్ లో Citizenship Amendment Bill (CAB) కి వ్యతిరేకంగా రోహింగ్యాలు ఒక పాసెంజర్ ట్రైన్ మీద రాళ్లతో జరిపిన దాడిలో గాయపడ్డ చిన్నారి ఫోటో.
ఫాక్ట్ (నిజం): పోస్టులోని ఫోటో CAB బిల్ కి వ్యతిరేకంగా జరిగిన నిరసనలకి సంబంధించింది కాదు. అది బంగ్లాదేశ్ లో జరిగిన ఒక రైలు ప్రమాదంలో గాయపడ్డ చిన్నారి ఫోటో. కావున, పోస్ట్ లో చేసిన క్లెయిమ్ అబద్ధం.
పోస్ట్ లోని ఫోటోను ‘yandex’ రివర్స్ ఇమేజ్ టెక్నిక్ ద్వారా వెతకగా, అదే ఫోటో ‘United News of Bangladesh’ వారు  నవంబర్ 12,  2019న ప్రచురించిన ఒక ఆర్టికల్ లో కనిపించింది. ఆ ఆర్టికల్ బంగ్లాదేశ్ లోని  బ్రాహ్మన్ బరియా అనే ఒక జిల్లాలో జరిగిన రైలు ప్రమాదానికి సంబంధించింది.  ఇంకో ఆర్టికల్ ప్రకారం, ఆ ఫోటో లో వున్న  చిన్నారి పేరు నైమా అని, తను రైలు ప్రమాదం వలన గాయపడింది అని తెలిసింది.
చివరగా, బంగ్లాదేశ్ రైలు ప్రమాదంలో గాయపడ్డ ఒక చిన్నారి ఫోటోను తీసుకొని  CAB బిల్ కి వ్యతిరేకంగా రోహింగ్యాలు జరిపిన నిరసనల్లో గాయపడినట్టు  తప్పుగా ప్రచారం చేస్తున్నారు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: December 16, 2019


text:
మతం మారినంత మాత్రాన వారసత్వంగా తమకు సంక్రమించాల్సిన ఆస్తి హక్కులను పిల్లలు కోల్పోరు - FACTLY
Sai Krishna Muthyanolla
July 19, 2022
“తల్లిదండ్రులకు ఇష్టం లేకుండా మతం మారిన సంతానానికి ఆస్తిలో వాటా ఇవ్వాలా వద్దా అని నిర్ణయించుకునే హక్కు కన్నవారికి చట్టప్రకారం కూడా ఉంది. పిల్లలు కోర్టుకి వెళ్లే హక్కు లేదు” అంటూ సోషల్ మీడియాలో ఒక పోస్టు ప్రచారం లో ఉంది. ఇందులో ఎంత నిజం ఉందో ఇప్పుడు చూద్దాం.
క్లెయిమ్: మతం మార్చుకున్న సంతానానికి ఆస్తిలో వాటా ఇవ్వాలా వద్దా అని నిర్ణయించే హక్కు కన్నవారికి చట్టప్రకారం ఉంటుంది. పిల్లలకు కోర్టుకు వెళ్ళే హక్కు కూడా లేదు.
ఫ్యాక్ట్ (నిజం): హిందూ వారసత్వ చట్టం, 1956  ప్రకారం మతం మార్చుకున్న వాళ్ళు కూడా వారసత్వ ఆస్తికి వారసులుగా అర్హులు. అయితే, తల్లితండ్రులు సంపాదించిన ఆస్తుల పైన హక్కు పూర్తిగా తల్లితండ్రులకే ఉంటుంది. మతం మారినా, మారకున్నా,  పిల్లలకు తాము సంపాదించిన ఆస్తిలో వాటా ఇవ్వాలో వద్దో నిర్ణయించే అధికారం తల్లిదండ్రులకు ఎప్పుడూ ఉంటుంది. కేవలం మతం మారిన పిల్లలను ఉద్దేశించి ఎక్కడా ప్రత్యేక చట్టాలు లేవు. ఒకవేళ వీలునామా లేకుండా తల్లి/తండ్రి మరణిస్తే, హిందూ వారసత్వ చట్టం ప్రకారం మతంతో సంబంధం లేకుండా వారసులకు రావలసిన వాటా వస్తుంది. కావున, ఈ పోస్టు తప్పుదోవ పట్టించే విధంగా ఉంది.
ముందుగా, పోస్టులో ఉన్న సంఘటన గురించి వెతుకగా, దినమలార్ అనే తమిళ వార్తా పత్రిక తన వెబ్‌సైట్లో 01 జనవరి 2022న ప్రచురించిన కథనం లభించింది. ఈ కథనం ప్రకారం, కాంచీపురానికి చెందిన, హిందూ మతస్తుడైన వేలాయుథం అనే  85 ఏళ్ల వ్యక్తికి ఇద్దరు కూతుర్లు, ఒక కొడుకు ఉన్నారు. తన ముగ్గురు సంతానం క్రైస్తవ మతానికి చెందిన వారిని పెళ్లి చేసుకొని క్రైస్తవ మతాన్ని స్వీకరించారు. అయితే, పిల్లలు అందరూ వేరే మతంలో ఉన్న కారణంగా తాను  చనిపోయాక  అంత్యక్రియలు హిందూ సంప్రదాయంలో చెయ్యరు అని భావించి, తాను సొంతంగా సంపాదించిన డబ్బుతో కట్టుకున్న ఇంటిని తన, తన భార్య తదనంతరం కాంచీపురం మురుగన్ గుడికి  చెందేలా వీలునామా రాశారు.
మతం గురించి రాజ్యాంగం ఏం చెబుతుంది ?
భారత రాజ్యాంగంలోని ఆర్టికల్ 25 (Right to freedom of religion) ప్రకారం, భారత పౌరులందరికీ మత స్వాతంత్ర హక్కు ఉంటుంది.
భారత దేశంలో వారసత్వ ఆస్తి హక్కుల గురుంచి చట్టాలు ఏమి చెప్తున్నాయి?
భారతదేశపు  పౌరుల యొక్క ఆస్తి హక్కులకి  సంబంధించి వారి మత విశ్వాసాలని బట్టి వివిధ చట్టాలు అమలవుతాయి.
ఒక వ్యక్తికి ఆస్తి రెండు రకాలుగా వచ్చే అవకాశం ఉంది.
వంశపారంపర్య ఆస్తిపై ఆయా చట్టాల్లో ఉన్న నియమాలను బట్టి అర్హులైన వారసులందరికీ వాటా ఉంటుంది. అలాగే ఒక వ్యక్తి తన పేరు మీద ఉన్న ఆస్తిని రెండు విధాలుగా పంచవచ్చు:
ఆయితే, ఎటువంటి వీలునామా లేకుండా వ్యక్తి చనిపోతే, ఆస్తి ఎవరెవరికి చెందాలి  అనేది ఆ కుటుంబం యొక్క మతాన్ని బట్టి, సంబంధిత చట్టాల ప్రకారం నిర్ణయిస్తారు.
కుటుంబ సభ్యుడు మతం మారితే ఏమవుతుంది?
కుటుంబంలో ఎవరైనా వీలునామా రాయకుండా చనిపోతే, హిందూ వారసత్వపు చట్టం,1956 ప్రకారం అర్హులైన వారసులందరికి ఆస్తి సమాన వాటాలుగా పంచబడుతుంది. ఈ వారసులలో ఎవరైనా అప్పటికే వేరే మతంలో ఉన్నా కూడా వారికి రావలసిన వాటా దక్కుతుంది. దీనికి సంబంధించి బొంబాయి హై కోర్ట్ ఇచ్చిన తీర్పు కాపీ ఇక్కడ చూడొచ్చు.
అయితే, హిందూ వారసత్వ చట్టంలోని సెక్షన్ 26,ప్రకారం ఈ మతం మారిన వ్యక్తి యొక్క సంతానానికి మాత్రం కుటుంబ ఆస్తి పంపకాల సమయంలో, ఒకవేళ హిందువు కాకుంటే, ఎటువంటి వాటా దక్కదు.
ఆయితే, కేవలం “మతం మారిన” పిల్లలకు తల్లితండ్రులు తమ ఆస్తిలో వాటా ఇవ్వాలో వద్దో అని చెప్పే చట్టం ఎక్కడా లేదు. ఏ విషయం కారణంగా అయినా తల్లి/తండ్రి  వీలునామాలో సంతానానికి తన ఆస్తిలో ఎంత వాటా రావాలో నిర్ణయించే హక్కు ఉంటుంది. ఒకవేళ, వీలునామా లేకుండా తల్లి/తండ్రి మరణిస్తే పిల్లల మతానికి సంబంధం లేకుండా చట్ట  ప్రకారం తమకు రావలసిన వాటా తమకు వస్తుంది.
చివరిగా, మతం మారిన వ్యక్తులకు కూడా వారసత్వ ఆస్తిలో వాటా ఉంటుంది. మతం మారినా, మారకున్నా,  పిల్లలకు తాము సంపాదించిన ఆస్తిలో వాటా ఇవ్వాలో వద్దో నిర్ణయించే అధికారం తల్లిదండ్రులకు ఎప్పుడూ ఉంటుంది.


text:
చిలీ దేశంలో జరిగిన నిరసన ప్రదర్శన వీడియో పెట్టి, 'జనసేన లాంగ్ మార్చ్ ఏరియల్ వ్యూ' అని తప్పుడు ప్రచారం చేస్తున్నారు. - FACTLY
Sai Krishna Muthyanolla
November 6, 2019
విశాఖలో జనసేన పార్టీ నిర్వహించిన ‘లాంగ్ మార్చ్’ యొక్క ఏరియల్ వ్యూ అంటూ ఒక వీడియోని కొందరు సోషల్ మీడియా లో షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
జనసేన ‘లాంగ్ మార్చ్’ ఏరియల్ వ్యూ వీడియో
ఫాక్ట్ (నిజం): పోస్టులో పెట్టిన వీడియో చిలీ దేశంలో గత నెల జరిగిన ఒక నిరసన ప్రదర్శన కి సంబంధించినది. కావున పోస్ట్ లో చెప్పింది తప్పు.
పోస్ట్ చేసిన వీడియో యొక్క స్క్రీన్ షాట్స్ ని యాన్డెక్స్ రివర్స్ ఇమేజ్ సెర్చ్ లో వెతకగా, చాలా వీడియోలు సెర్చ్ రిజల్ట్స్ లో వస్తాయి. ఆ వీడియోల వివరణలో అవి చిలీ దేశానికి సంబంధించిన వీడియోలని రాసి ఉంటుంది. పోస్టులోని వీడియో కూడా చిలీ దేశంలో గత నెలలో జరిగిన నిరసన ప్రదర్శన కి సంబంధించినదని ‘Democracy Now’ అనే వెబ్ సైట్ లో చూడవొచ్చు. చిలీ లో జరిగిన నిరసన ప్రదర్శన గురించి BBC వారు పెట్టిన వీడియోని ఇక్కడ చూడవొచ్చు.
చివరగా, చిలీ దేశంలో జరిగిన నిరసన ప్రదర్శన వీడియో పెట్టి, “జనసేన ‘లాంగ్ మార్చ్’ ఏరియల్ వ్యూ” అని తప్పుడు ప్రచారం చేస్తున్నారు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: November 6, 2019


text:
చైనాలో కూడా ‘MSG’ని (అజినోమోటో) వాడుతారు; ‘MSG’ని ఎరువుల పేరు మీద మన దేశం దిగుమతి చేయట్లేదు - FACTLY
Sai Krishna Muthyanolla
August 1, 2022
“మనం నిత్యం తినే ఫాస్ట్ ఫుడ్ లో టేస్టెడ్ సాల్ట్ అనేది వాడబడతాయి. ఈ టెస్టింగ్ సాల్ట్ అనేది భారతదేశంలో చైనా నుంచి ఫర్టిలైజర్స్ పేరు మీద మన దేశానికి వస్తుంది. ఇది తినే ఆహార విషెస్ సూచికలో లేదు. ఇది చైనా ఒక ప్రత్యేక పథకం కింద భారతదేశంలో యువతని బీపీకి షుగర్లకి రోగిష్ఠులు చేయడానికి ఒక ప్రయోగంగా భావించబడుతుంది. చైనాలో ఇది వాడితే ఉరిశిక్ష విధించే విధానం కూడా ఉంది. కానీ భారతదేశంలో దీనికి ఇంకా వెలుగులో తీసుకురాలేదు”, అని చెప్తూ ఒక పోస్ట్‌ని సోషల్ మీడియాలో కొంత మంది షేర్ చేస్తున్నారు. పోస్ట్ చేసిన ఫోటో చూస్తే, వారు మాట్లాడుతున్నది మోనోసోడియం గ్లుటామేట్ (MSG)/అజినోమోటో (‘MSG’ అనేది ఆ వస్తువు పేరు. దానిని ఎక్కువగా తయారు చేసే జపానీస్ కంపెనీ పేరు అజినోమోటో) గురించి అని తెలుస్తుంది. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: చైనా నుంచి ఎరువుల పేరు మీద మోనోసోడియం గ్లుటామేట్ (MSG)/అజినోమోటో మన దేశానికి వస్తుంది. చైనాలో అది వాడితే ఉరిశిక్ష విధిస్తారు, కానీ భారతదేశ ప్రజలు అనారోగ్యం పాలవాలని కావాలనే మనకు పంపిస్తున్నారు.
ఫాక్ట్: ‘మోనోసోడియం గ్లుటామేట్ (MSG)/అజినోమోటో’ పేరు మీదనే దానిని వివిధ దేశాల నుండి (చైనా నుండి కూడా) భారతదేశం దిగుమతి చేసుకుంటున్నట్టు ‘Department of Commerce’ వెబ్‌సైట్‌లో చూడవచ్చు. చైనాలో దానిని ఎక్కడ వాడినా ఉరిశిక్ష విధిస్తారనేది కూడా తప్పు. అంతేకాదు, చైనా ప్రపంచంలోనే అతిపెద్ద మొత్తంలో ‘MSG’ వినియోగించే దేశమని కొన్ని ప్రైవేట్ రిపోర్టుల్లో చూడవచ్చు. కావున, పోస్ట్‌లో చెప్పింది తప్పు.
పోస్ట్‌లో చెప్పిన విషయం గురించి ఇంటర్నెట్‌లో వెతకగా, చైనా నుంచి ఎరువుల పేరు మీద మోనోసోడియం గ్లుటామేట్ (MSG)/అజినోమోటో మన దేశానికి వస్తుందని ఎక్కడా ఎటువంటి అధికారిక సమాచారం లభించలేదు. ‘మోనోసోడియం గ్లుటామేట్ (MSG)/అజినోమోటో’ పేరు  మీదనే దానిని వివిధ దేశాల నుండి (చైనా నుండి కూడా) భారతదేశం దిగుమతి చేసుకుంటున్నట్టు ‘Department of Commerce’ వెబ్‌సైట్‌లో చూడవచ్చు. అంతేకాదు, కొంత ‘మోనోసోడియం గ్లుటామేట్ (MSG)/అజినోమోటో’ని భారతదేశం కూడా వివిధ దేశాలకు ఎగుమతి చేస్తున్నట్టు తెలిసింది.
చైనా మొత్తంలో మోనోసోడియం గ్లుటామేట్ (MSG)/అజినోమోటోని ఎక్కడ వాడినా ఉరిశిక్ష విధిస్తారనేది కూడా తప్పు. అలాంటి చట్టం ఒకటి ఉన్నట్టు మాకు ఎటువంటి సమాచారం దొరకలేదు. అంతేకాదు, చైనా ప్రపంచంలోనే అతిపెద్ద మొత్తంలో ‘MSG’ వినియోగించే దేశమని కొన్ని ప్రైవేట్ రిపోర్టుల్లో చూడవచ్చు.
తగిన మొత్తంలో మోనోసోడియం గ్లుటామేట్ (MSG)/అజినోమోటోని వాడితే ఎటువంటి ఇబ్బంది ఉందని వివిధ దేశాలకు సంబంధించిన అధికారిక ఆహార నియంత్రణ సంస్థల  వెబ్‌సైట్‌లలో (ఇక్కడ, ఇక్కడ, మరియు ఇక్కడ) చదవచ్చు.
అయితే, ‘FSSAI (LABELLING AND DISPLAY) REGULATIONS’ ప్రకారం తినే పదార్థాల్లో MSG ఉంటే, ఆ ప్యాకెట్ మీద  ఆ ఆహారంలో ‘MSG’ ఉందని మరియు 12 నెలల లోపు శిశువులు మరియు గర్భిణీల కోసం సిఫార్సు చేయబడలేదని (“This package of (name of the food) …………… contains added MONOSODIUM GLUTAMATE. NOT RECOMMENDED FOR INFANTS BELOW -12 MONTHS AND PREGNANT WOMEN”) రాసి ఉండాలి. అంతేకాదు, ‘MSG’లో అధిక సోడియం ఉంటుందని, కావున రోజువారీ వంటలలో దానిని ఉపయోగించడం మానుకోవడం మంచిదని ‘Eat Right India’ వెబ్‌సైట్‌లో చదవచ్చు. ‘MSG’కి  సంబంధించిన మరిన్ని వివరాలు ఇక్కడ, ఇక్కడ, మరియు ఇక్కడ చదవచ్చు.
చివరగా, చైనాలో కూడా ‘MSG’ని (అజినోమోటో) వాడుతారు; ‘MSG’ని ఎరువుల పేరు మీద భారతదేశం దిగుమతి చేయట్లేదు.

created: August 1, 2022


text:
‘కొరోనా వ్యాధి వచ్చిన 20,000 మంది ని చంపడానికి కోర్టు పర్మిషన్ కోరిన చైనా ప్రభుత్వం’ అనేది ఫేక్ వార్త - FACTLY
Sai Krishna Muthyanolla
February 11, 2020
‘కొరోనా మరీ ఎక్కువ వ్యాపించకుండా ఉండేందుకు 20,000 మంది వ్యాధి సోకిన రోగులను చంపేందుకు కోర్ట్ పర్మిషన్ కోరిన చైనా ప్రభుత్వం!!’ అని ఉన్న ఒక పోస్ట్ ని సోషల్ మీడియాలో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
కొరోనా వ్యాధి వచ్చిన 20,000 మంది ని చంపడానికి కోర్టు పర్మిషన్ కోరిన చైనా ప్రభుత్వం.
ఫాక్ట్ (నిజం): పోస్టులో చెప్పిన దానికి ఎటువంటి ఆధారాలు లేవు. 20,000 మంది ని చంపడానికి చైనా ప్రభుత్వం కోర్టు పర్మిషన్ కోరినట్టు మొదటిగా రాసిన వెబ్ సైట్ ఇంతకముందు కూడా చాలా ఫేక్ వార్తలు రాసింది. చైనా సుప్రీమ్ కోర్టు వెబ్ సైట్ లో కూడా ఈ విషయం గురించి ఎటువంటి సమాచారం లేదు. కావున పోస్ట్ లో చెప్పింది తప్పు.
కొరోనా వైరస్ వ్యాపించకుండా దాని వల్ల వ్యాధి వచ్చిన వారిని చైనా ప్రభుత్వం చంపాలని చూస్తున్నట్టు ఎక్కడా కూడా అధికారిక సమాచారం లేదు. కేవలం ‘ab-tc.com’ అనే వెబ్ సైట్ మాత్రమే ఆ  విషయం గురించి మొదటిగా ప్రచురించినట్టు తెలుస్తుంది. అయితే, ఆ వెబ్ సైట్ లోని ఆర్టికల్ (ఆర్కైవ్డ్) చదవగా, వారు రాసిన విషయాలకు ఎటువంటి ఆధారాలు ఇవ్వలేదు. ఆర్టికల్ రాసిన వ్యక్తి పేరు కూడా లేదు. నిజంగా కోర్టు నుండి అటువంటి పర్మిషన్ ని చైనా ప్రభుత్వం కోరితే, ప్రముఖ వార్తాసంస్థలు అన్నీ దాని గురించి రాసేవి. కానీ, ఆ వెబ్ సైట్ తప్ప, ఎటువంటి ప్రముఖ వార్తాసంస్థ కూడా ఆ విషయం గురించి రాయలేదు.
అంతేకాదు, ‘ab-tc.com’ వెబ్ సైట్ వారు తాజాగా సింగపూర్ లో కొరోనా వైరస్ గురించి రాసిన మరొక వార్తా తప్పు అంటూ సింగపూర్ ప్రభుత్వం రిలీజ్ చేసిన మీడియా ప్రకటన ఇక్కడ చూడవొచ్చు. ‘ab-tc.com’ వెబ్ సైట్ వారు ఇలాంటి ఫేక్ వార్తలు ఇంతకముందు కూడా చాలా రాసినట్టు ‘స్నోప్స్’ ఆర్టికల్ లో చదవొచ్చు
చైనా సుప్రీమ్ కోర్టు వెబ్ సైట్ లో కూడా పోస్ట్ లో చెప్పిన దాని గురించి ఎటువంటి సమాచారం లేదు.
చివరగా, ఫేక్ వార్తలు రాసే వెబ్ సైట్ రాసిన ఒక వార్తను తీసుకొని కొరోనా వ్యాధి వచ్చిన 20,000 మందిని చైనా చంపడానికి చూస్తుంది అని షేర్ చేస్తున్నారు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: February 11, 2020


text:
చైనా ఆర్టిస్ట్ రూపొందించిన ‘Sky Ladder’ బాణసంచా ప్రదర్శన వీడియోని అయోధ్యలో దీపావళి వేడుక దృశ్యాలంటూ షేర్ చేస్తున్నారు - FACTLY
Sai Krishna Muthyanolla
November 11, 2021
దీపావళి పండగ రోజు దీపాలతో ఆకాశానికి నిచ్చెన వేసిన అయోధ్య వాసులు, అంటూ సోషల్ మీడియాలో ఒక వీడియో షేర్ అవుతుంది. భాణసంచా నిచ్చెన ఆకారంలో వెలుగుతూ ఆకాశం వైపుగా దూసుకెళ్తున్న దృశ్యాలని మనం ఈ వీడియోలో చూడవచ్చు. ఆ వీడియోలో ఎంతవరకు నిజముందో చూద్దాం.
క్లెయిమ్: అయోధ్యలో దీపావళి పండగ వేడుక దృశ్యాలు.
ఫాక్ట్ (నిజం): నిచ్చెన ఆకారంలో నింగికి దూసుకెళ్తున్న ఈ బాణసంచాని చైనా ప్రముఖ బాణసంచా ఆర్టిస్ట్ కై గ్వో-చంగ్ (Cai Guo-Quiang) రూపొందించారు. ‘Sky Ladder’ పేరుతో పిలిచే ఈ బాణసంచాని కై గ్వో-చంగ్ 15 జూన్ 2015 నాడు చైనాలోని ఫుజియన్ ప్రావిన్స్ లో ప్రదర్శించారు. ఈ వీడియోకి అయోధ్యలో దీపావళి పండగ సంబరాలకి ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోలని కొంత మంది సోషల్ మీడియా యూసర్లు 2015లో పోస్ట్ చేసినట్టు తెలిసింది. ఆ వీడియోలని ఇక్కడ, ఇక్కడ మరియు ఇక్కడ చూడవచ్చు. నిచ్చెన ఆకారంలో నింగికి దూసుకెళ్తున్న ఈ బాణసంచాని చైనా ఆర్టిస్ట్ కై గ్వో-చంగ్ (Cai Guo-Quiang) రూపొందించి ప్రదర్శించినట్టు ఈ వీడియోలలో తెలిపారు. ఈ వివరాల ఆధారంగా పోస్టులో షేర్ చేసిన బాణసంచా వీడియోకి సంబంధించిన మరింత సమాచారం కోసం వెతకగా, ఇవే దృశ్యాలు కలిగిన వీడియోలని చైనా న్యూస్ సంస్థలు CGTV మరియు ‘People’s Daily China’ పబ్లిష్ చేసినట్టు తెలిసింది. చైనా ప్రముఖ బాణసంచా ఆర్టిస్ట్ కై గ్వో-చంగ్ రూపొందించిన అధ్బుత ‘Sky Ladder’ బాణసంచా దృశ్యాలని ఈ వీడియో వివరణలో తెలిపారు.
ఈ ‘Sky Ladder’ బాణసంచా ప్రదర్శనకు సంబంధించిన ఫోటోలు మరియు వీడియోలు కై గ్వో-చంగ్ అధికారిక సోషల్ మీడియా హేండిల్స్‌లో దొరికాయి. అవి ఇక్కడ, ఇక్కడ మరియు ఇక్కడ చూడవచ్చు. కై గ్వో-చంగ్ రూపొందించిన మరికొన్ని ఆర్ట్ వర్క్స్‌ని ఇక్కడ చూడవచ్చు. ఈ ‘Sky Ladder’ బాణసంచాని 15 జూన్ 2015 నాడు చైనాలోని  ఫుజియన్  ప్రావిన్స్ లోని హుయుద్వీపం సమీపంలో ప్రదర్శించారు. ‘Sky Ladder’ బాణసంచా ప్రదర్శనకు సంబంధించి పబ్లిష్ అయిన న్యూస్ ఆర్టికల్స్‌ని ఇక్కడ, ఇక్కడ చూడవచ్చు. కై గ్వో-చంగ్ రూపొందించిన ఈ ‘Sky Ladder’ బాణసంచాకు సంబంధించి ‘Netflix’ వారు ఒక డాక్యుమెంటరీ కూడా రూపొందించారు.
అయోధ్యలో దీపావళి వేడుకలకి సంబంధించి పబ్లిష్ అయిన ఆర్టికల్స్,  వీడియోలని ఇక్కడ, ఇక్కడ చూడవచ్చు. దీపావళి పండగ సందర్భంగా అయోధ్యలో తొమ్మిది లక్షల దీపాలని వెలిగించినట్టు పలు న్యూస్ సంస్థలు రిపోర్ట్ చేసాయి. ఈ  దీపోత్సవానికి సంబంధించిన ఫోటోలని ఉత్తరప్రదేశ్ ముఖ్యమంత్రి యోగి ఆదిత్యనాథ్ 03 నవంబర్ 2021 నాడు ట్వీట్ చేసారు. కాని, పోస్టులో షేర్ చేసిన వీడియో అయోధ్య దీపావళి వేడుకలకి సంబంధించినది కాదని పై వివరాల ఆధారంగా ఖచ్చితంగా చెప్పవచ్చు.
చివరగా, చైనా ఆర్టిస్ట్ కై గ్వో-చంగ్ రూపొందించిన ‘Sky Ladder’ బాణసంచా ప్రదర్శన వీడియోని అయోధ్యలో దీపావళి వేడుక దృశ్యాలంటూ షేర్ చేస్తున్నారు.


text:
చైనాలో క్రైస్తవ మతాన్ని రద్దు చేస్తున్నట్టు అక్కడి ప్రభుత్వం ఇటీవల ఎటువంటి ఆదేశాలు జారీ చేయలేదు - FACTLY
Sai Krishna Muthyanolla
December 8, 2021
చైనా ప్రభుత్వం తమ దేశంలో క్రైస్తవ మతాన్ని రద్దు చేసి అక్కడి చర్చిలను తగలపెడుతుంది, అంటూ సోషల్ మీడియాలో ఒక పోస్టు షేర్ అవుతుంది. భారీ మంటలలో ఒక చర్చి తగలపడిపోతున్న ఫోటోని ఈ పోస్టులో షేర్ చేసారు. ఆ పోస్టులో ఎంతవరకు నిజముందో చూద్దాం.
క్లెయిమ్: చైనా ప్రభుత్వం చైనాలో క్రైస్తవ మతాన్ని రద్దు చేసి, అక్కడి చర్చిలను తగలపెడుతోంది.
ఫాక్ట్ (నిజం): చైనా ప్రభుత్వం తమ దేశంలో క్రైస్తవ మతాన్ని రద్దు చేస్తున్నట్టు ఎటువంటి ప్రకటన చేయలేదు. చైనా జాతీయ భద్రతను పెంచేందుకు మతపరమైన వ్యవహారాలపై మరిన్ని ఆంక్షలు విధించాలని చైనా అధ్యక్షుడు షీ జిన్‌పింగ్ ఇటీవల ఆదేశించారు. కానీ, చైనాలోని చర్చిలపై ఇటీవల దాడులు జరిపి తగలపెట్టినట్టు ఎక్కడ రిపోర్ట్ అవలేదు. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
పోస్టులో చేస్తున్న క్లెయింకు సంబంధించిన వివరాల కోసం చైనా ప్రభుత్వ వెబ్సైటులో వెతికితే, చైనాలో క్రైస్తవ మతాన్ని పూర్తిగా రద్దు చేస్తు చైనా ప్రభుత్వం ఎటువంటి ఆదేశాలు జారీ చేయలేదని తెలిసింది. ఒక వేళ చైనా ప్రభుత్వం నిజంగా అలాంటి ప్రకటన చేసి వుంటే, అన్ని ప్రముఖ అంతర్జాతీయ వార్తా సంస్థలు ఈ విషయాన్ని రిపోర్ట్ చేసేవి. కానీ, ఈ విషయాన్ని ఏ ఒక్క వార్తా సంస్థ రిపోర్ట్ చేసినట్టు మాకు ఆధారాలు దొరకలేదు. చైనా నేషనల్ మైనారిటీ పాలసీ గురించిన పూర్తి వివరాలని ఇక్కడ చూడవచ్చు. చైనా నేషనల్ పాలసీలో క్రైస్తవ మతాన్ని ఒక మైనారిటీ మతంగా గుర్తించిన విషయాన్నీ మనం చూడవచ్చు.
అయితే, బీజింగ్ నగరంలో ఇటీవల మతవ్యవహరాలపై జరిగిన రెండు రోజుల నేషనల్ కాన్ఫరెన్సులో చైనా అధ్యక్షుడు షీ జిన్‌పింగ్, చైనాలో మతవ్యవహరాలపై ప్రభుత్వ నియంత్రణ మరింత పెంచాలని ఆదేశించారు. చైనా జాతీయ భద్రతను పెంచేందుకు మతపరమైన వ్యవహారాలపై మరిన్ని ఆంక్షలు విధించాల్సిన అవసరం ఉందని చైనా అధ్యక్షుడు షీ జిన్‌పింగ్ ఈ సదస్సులో పిలుపునిచ్చారు. చైనాలో ఆచరిస్తున్న అన్ని మతాలు నాస్తిక సైద్ధాంతానని నమ్మే ‘కమ్యూనిస్ట్ పార్టి ఆఫ్ చైనా’ (CPC) మార్గదర్శకంలో నడవాలని, సోషలిస్ట్ భావజాలాన్ని పెంపొందించే విధంగా మత భోధనలు చైనికరించాలని చైనా ప్రభుత్వం అక్కడ ‘సినిసైజేషన్’ అనే ఒక రూల్ ఆఫ్ లా పాలసీని అమలు చేస్తుంది. ఈ విషయాన్ని రిపోర్ట్ చేస్తూ పబ్లిష్ అయిన మరికొన్ని న్యూస్ ఆర్టికల్స్‌ని ఇక్కడ, ఇక్కడ మరియు ఇక్కడ చూడవచ్చు.
చైనా ప్రభుత్వం ఇటీవల క్రిస్టియన్ యాప్‌లు, పాటలు, అధికార పార్టీ చరిత్రను విమర్శించే విధంగా పెట్టిన మిలియన్ల కొద్దీ సోషల్ మీడియా పోస్టులను తొలగించినట్టు ‘Asia News’ వెబ్సైటు 05 డిసెంబర్ 2021 నాడు పబ్లిష్ చేసిన ఆర్టికల్‌లో రిపోర్ట్ చేసింది. చైనాలోని చర్చిలపై దాడులు గత కొన్ని సంవత్సరాలుగా జరుగుతునే ఉన్నాయని పలు వార్తా సంస్థలు పబ్లిష్ చేసిన ఆర్టికల్స్ ద్వారా తెలిసింది. ఆ ఆర్టికల్స్‌ని ఇక్కడ, ఇక్కడ చూడవచ్చు. పోస్టులో షేర్ చేసిన ఫోటో ఒక డిజిటల్ ఆర్ట్‌వర్క్ అయినప్పటికీ, 2018లో బీజింగ్ నగరంలోని బీజింగ్ జియాన్ చర్చిపై దాడి చేసి ఇదే విధంగా తగలపెట్టినట్టు తెలిసింది.
చివరగా, చైనాలో క్రైస్తవ మతాన్ని రద్దు చేస్తున్నట్టు చైనా ప్రభుత్వం ఇటీవల ఎటువంటి ఆదేశాలు జారీ చేయలేదు.

created: December 8, 2021


text:
సముద్రంలో గల్లంతైన ఈ కంటైనర్‌లో దొరికింది సిగరెట్లు; ఐఫోన్లు కాదు - FACTLY
Sai Krishna Muthyanolla
November 25, 2022
సముద్రంలో తేలుతూ వెళుతున్న కంటైనర్‌ను అటుగా  నౌకలో వెళ్తున్న వ్యక్తులు తెరిచి చూడగా అందులో యాపిల్ ఐ ఫోన్లు దొరికాయని చెప్తూ ఒక వీడియో సోషల్ మీడియాలో బాగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: సముద్రంలో గల్లంతైన కంటైనర్ లో దొరికిన ఐఫోన్లను అటుగా నౌకలో వెళ్తున్న వ్యక్తులు తీసుకుంటున్న దృశ్యాలు.
ఫాక్ట్: ఈ ఘటనకు సంబంధించిన వీడియోలను 2018 నుంచి “Denis Mikhailenko” అనే యూట్యూబ్ ఛానెల్ లో పోస్టు చేశారు. ఈ పెట్టెలలో ఉన్నది సిగరెట్లు అని వీడియో కింద వివరణలో పేర్కొన్నారు. పెట్టెలపైన సిగరెట్ కంపెనీ పేరు “D&B” ని చూడవచ్చు. అలాగే, “First Quality tobacco deluxe filter” అని కూడా రాసి ఉంది. ఐఫోన్లు ఇలా గల్లంతైన కంటైనర్లో దొరికినట్లు వార్తా సంస్థలు కానీ యాపిల్ కంపెనీ కానీ ఎక్కడా ప్రకటించలేదు. కావున పోస్టులో చేయబడ్డ క్లెయిమ్ తప్పు.
ముందుగా ఈ ఘటన గురించి సంబంధిత పదాలతో ఇంటర్నెట్లో వెతకగా, దీనికి సంబంధించిన వివిధ వీడియోలు ‘Denis Mikhailenko’ అనే యూట్యూబ్ ఛానెల్లో లభించాయి. ముందుగా 03 ఆగస్టు 2018న అప్లోడు చేసిన వీడియోలో నౌకలో ఉన్న వ్యక్తులు కంటైనర్‌ను నౌక వద్దకు లాగుతున్నట్లు చూడవచ్చు. ఇక 03 జూన్ 2020లో కంటైనర్‌ను తెరిచి అందులో ఉన్న పెట్టెలను నౌకలోని వ్యక్తులు  తీసుకుంటున్న మరొక వీడియోను పోస్టు చేశారు. ఈ పెట్టెలలో ఉన్నది సిగరెట్లు అని వీడియో కింద వివరణలో పేర్కొన్నారు.
చివరిగా 18 ఆగస్టు 2021లో పోస్టు చేసిన పూర్తి వీడియోలో ఈ పెట్టెలపైన ఉన్న సిగరెట్ కంపెనీ పేరు “D&B” ని చూడవచ్చు. అలాగే, “First Quality tobacco deluxe filter” అని రాసి ఉండటం కూడా చూడవచ్చు.
“D&B” కంపెనీ యొక్క లోగోను ఇక్కడ చూడవచ్చు. ఇది వైరల్ వీడియోలో ఉన్న దృశ్యాలతో మ్యాచ్ అవుతుంది. మరియు, ఐఫోన్లు ఇలా గల్లంతైన కంటైనర్లో దొరికినట్లు వార్తా సంస్థలు కానీ, యాపిల్ కంపెనీ కానీ ఎక్కడా ప్రకటించలేదు.
చివరిగా, వీడియోలో ఉన్న గల్లంతైన కంటైనర్‌లో దొరికింది ఐఫోన్లు అని చెప్పడానికి ఎటువంటి ఆధారాలు లేవు.

created: November 25, 2022


text:
1986లో రాజీవ్ గాంధీపై జరిగిన హత్యాయత్నాన్ని అడ్డుకునే క్రమంలో పోలీసులు ఒక బిచ్చగాడిని కాల్చి చంపారన్నది ఒక కల్పిత వాదన - FACTLY
Sai Krishna Muthyanolla
January 11, 2022
ఇటీవల పంజాబ్‌లో భద్రతా కారణాల వల్ల ప్రధానమంత్రి మోదీ పర్యటన అర్ధాంతరంగా రద్దైన విషయం తెలిసిందే. ఈ నేపథ్యంలోనే 1986 గాంధీ జయంతి నాడు రాజఘాట్ వద్ద అప్పటి ప్రధాని రాజీవ్ గాంధీపై జరిగిన హత్యాయత్నాన్ని అడ్డుకునే క్రమంలో భద్రతా సిబ్బంది ఒక మతి స్థిమితంలేని ఒక బిచ్చగాన్ని కాల్చి చంపేసాయంటూ చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఆ వార్తలో నిజమెంతుందో చూద్దాం.
క్లెయిమ్: 1986లో అప్పటి ప్రధాని రాజీవ్ గాంధీపై జరిగిన హత్యాయత్ననాన్ని అడ్డుకునే క్రమంలో భద్రతా సిబ్బంది ఒక మతి స్థిమితంలేని ఒక బిచ్చగాన్ని కాల్చి చంపేసారు.
ఫాక్ట్ (నిజం): 1986లో రాజఘాట్ వద్ద రాజీవ్ గాంధీపై జరిగిన హత్యాయత్నంలో ఆరుగురికి స్వల్పంగా గాయాలయ్యాయి, ఎవరూ చనిపోలేదు. పోలీసులు దాడి చేసిన వ్యక్తిని అరెస్ట్ చేసారు. ఈ దాడికి సంబంధించి ఏర్పాటు చేసిన విచారణ కమిటీ కూడా దాడిలో కేవలం ఆరుగురు వ్యక్తులు స్వల్పంగా గాయపడ్డారని మాత్రమే రిపోర్ట్‌లో పేర్కొంది. వార్తా కథనాలు కూడా ఇలానే రిపోర్ట్ చేసాయి. ఈ దాడిలో పోలీసులు ఒక బిచ్చగాడిని కాల్చి చంపారన్నది పూర్తిగా కల్పితం. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
వైరల్ వీడియో ‘AP’ అని అసోసియేటెడ్ ప్రెస్ యొక్క లోగో స్పష్టంగా చూడొచ్చు. దీని ఆధారంగా యూట్యూబ్‌లో వెతకగా అసోసియేటెడ్ ప్రెస్ తమ యూట్యూబ్ అప్లోడ్ చేసిన వీడియో రిపోర్ట్ కనిపించింది. ఈ వీడియో రిపోర్ట్ వివరణ ప్రకారం, అక్టోబర్ 1986లో, మహాత్మా గాంధీ జయంతి వేడుకలకు హాజరైన అప్పటి ప్రధానమంత్రి రాజీవ్ గాంధీపై పక్కనే దాక్కున్న ఒక సిక్కు వ్యక్తి (కరంజిత్ సింగ్) కాల్పులు జరిపాడు. ఈ కాల్పుల్లో రాజీవ్ గాంధీ క్షేమంగా భయటపడగా, పోలీసులు కాల్పులు జరిపిన వ్యక్తిని పట్టుకున్నారు.
ఈ ఘటనకు సంబంధించి భారత ప్రభుత్వం కాబినెట్ సెక్రటరీ నేతృత్వంలో ఒక విచారణ కమిటీని ఏర్పాటు చేసింది. ఈ కమిటీ విచారణ జరిపి ఒక రిపోర్ట్ సమర్పించింది. దుండగుడు దాడికి ఒక నాటు తుపాకిని ఉపయోగించాడు, తరువాత పోలీసులు అతనిని అరెస్ట్ చేసారు. పోలీసు విచారణలో అతను మొదట తన పేరు మన్మోహన్ దేశాయ్ అని చెప్పి, తర్వాత పలు సందర్భాల్లో వేరే పేరు చెప్పినట్టు రిపోర్ట్‌లో పేర్కొన్నారు.
ఈ దాడిలో కేవలం ఆరుగురికి స్వల్పంగా గాయాలయ్యాయని అధికారిక రిపోర్ట్‌లో స్పష్టంగా పేర్కొన్నారు. ఈ ఘటనలో ఎవరైనా చనిపోయి ఉంటే, ఈ రిపోర్ట్‌లో ఆ విషయం ప్రస్తావించే వారు, కాని అలాంటి ప్రస్తావనేది కూడా ఈ రిపోర్ట్‌లో లేదు.
1986లో ఈ ఘటనని రిపోర్ట్ చేసిన వార్తా కథనాల ప్రకారం కూడా ఈ దాడిలో ఆరుగురికి స్వల్పంగా గాయాలయ్యాయే తప్ప ఎవరూ చనిపోలేదు. దాడి చేసిన వ్యక్తిని పోలీసులు అప్పుడే అరెస్ట్ చేసారు.
ఈ ఘటనకి సంబంధించిన మరికొన్ని వార్తా కథనాలు ఇక్కడ మరియు ఇక్కడ చూడొచ్చు. ఐతే ఈ కథనాలలేవి కూడా పోలిసుల కాల్పుల్లో ఒక మతిస్థిమితంలేని ఒక బిచ్చగాడు చనిపోయినట్టు రిపోర్ట్ చేయలేదు. దీన్ని బట్టి ఈ వాదన పూర్తిగా కల్పితమని అర్ధం చేసుకోవచ్చు.
చివరగా, 1986లో రాజీవ్ గాంధీపై జరిగిన హత్యాయత్నాన్ని అడ్డుకునే క్రమంలో పోలీసులు ఒక బిచ్చగాడిని కాల్చి చంపారన్నది ఒక కల్పిత వాదన.

created: January 11, 2022


text:
రాజకీయ సంక్షోభం నేపథ్యంలో ఆదిత్య ఠాక్రే తన ట్విట్టర్ బయో నుండి మంత్రి పదం తొలగించాడన్న వాదన తప్పు - FACTLY
Sai Krishna Muthyanolla
June 23, 2022
మహారాష్ట్రలో రాజకీయ సంక్షోభం కొనసాగుతున్న నేపథ్యంలో ‘సీఎం ఉద్దవ్ ఠాక్రే కుమారుడు ఆదిత్య ఠాక్రే తన ట్విట్టర్ ఖాతాలో ఉన్న మంత్రి పదాన్ని తొలగించారు’  అని చెప్తున్న పోస్ట్ ఒకటి సోషల్ మీడియాలో షేర్ అవుతోంది. ఈ కథనం ద్వారా ఆ విషయానికి సంబంధించి నిజమేంటో  చూద్దాం.
క్లెయిమ్: మహారాష్ట్రలో రాజకీయ సంక్షోభం కొనసాగుతున్న నేపథ్యంలో, సీఎం ఉద్దవ్ ఠాక్రే కుమారుడు ఆదిత్య ఠాక్రే తన ట్విట్టర్ బయో నుండి మంత్రి పదాన్ని తొలగించారు.
ఫాక్ట్ (నిజం): ఆదిత్య ఠాక్రే మొదటినుండి తన ట్విట్టర్ బయోలో మంత్రి పదాన్ని  పేర్కొనలేదు. రాజకీయ సంక్షోభం నేపథ్యంలో అయన తన ట్విట్టర్ బయోకు ఎటువంటి మార్పు చేయలేదు. ఇంటర్నెట్‌లో ఆర్కైవ్ చేసి ఉన్న ఆదిత్య ఠాక్రే ట్వీట్స్ ద్వారా ఈ విషయం స్పష్టమవుతుంది. తన ఇన్‌స్టాగ్రామ్ బయోలో ఇప్పటికీ మంత్రి అనే ఉంది. కావున పోస్టు ద్వారా చెప్పేది తప్పు.
మహారాష్ట్రలో అధికారంలోని శివ సేన పార్టీకి చెందిన పలువురు ఎంఎల్ఏలు తిరుగుబాటు చేయడంతో రాష్ట్రంలో రాజకీయ సంక్షోభం ఏర్పడింది. నిన్న రాత్రి (22 జూన్ 2022) సీఎం ఉద్ధవ్ ఠాక్రే తన అధికారిక నివాసాన్ని ఖాళీ చేసి తన వ్యక్తిగత నివాసానికి వెళ్ళిపోయారు.
ఐతే ఈ నేపథ్యంలోనే కొన్ని మీడియా సంస్థలు మరియు కొందరు జర్నలిస్టులు ఆదిత్య ఠాక్రే తన ట్విట్టర్ ఖాతాలోని బయో నుండి మంత్రి పదాన్ని తొలగించారని వార్తను ప్రచురించారు. ఇలా ఈ వార్త సోషల్ మీడియా లో కూడా షేర్ అవడం మొదలైంది.
పలు తెలుగు వార్తా సంస్థలు కూడా ఈ వార్తను ప్రచురించాయి. ఐతే నిజానికి ఆదిత్య ఠాక్రే తన ట్విట్టర్ బయోలో ఎటువంటి మార్పు చేయలేదు. ఇంతకుముందు ఎలా ఉండేదో, రాజకీయ సంక్షోభం మొదలైనాక కూడా అలానే ఉంది.
ఐతే ఆదిత్య ఠాక్రే ఇంతకుముందు కూడా తన ట్విట్టర్ బయోలో మంత్రి అని పేర్కొనలేదు. ఆదిత్య థాక్రే 30 డిసెంబర్ 2019న మంత్రిగా ప్రమాణం చేసాడు. అప్పటి నుండి ఇప్పటి వరకు అతని ట్విట్టర్ బయో ఒకేలా ఉంది. ఆదిత్య ఠాక్రే ట్విట్టర్ ఖాతాకు సంబంధించి గతంలో ఇంటర్నెట్‌లో ఆర్కైవ్ చేసి ఉన్న ట్వీట్స్ ద్వారా ఈ విషయం స్పష్టమవుతుంది.
అయన మంత్రి అయినప్పటినుండి ఇప్పటివరకు అయన ట్వీట్స్ చాలా ఆర్కైవ్ చేసారు. దీనికి సంబంధించిన సమాచారం ఇక్కడ చూడొచ్చు. ఉదాహారణకి అయన మంత్రి అయిన తరవాత 22 మార్చ్ 2020న ఆర్కైవ్ చేసిన ట్వీట్ మరియు ఈ రోజు తన ట్విట్టర్ బయోను పోలుస్తే ఈ విషయం అర్ధమవుతుంది.
అలాగే ఆదిత్య ఠాక్రే తన ఫేస్‌బుక్ బయోలో కూడా మంత్రి పదం పేర్కొనలేదు. కేవలం ఇన్‌స్టాగ్రామ్ బయోలో మాత్రమే మంత్రి హోదా పేర్కొన్నారు. ప్రస్తుతం తన ఇన్‌స్టాగ్రామ్ బయోలో మంత్రి హోదా అలాగే ఉంది.
వీటన్నిటిబట్టి పోస్టులో చెప్తున్నట్టు రాజకీయ సంక్షోభం మధ్యలో ఆదిత్య ఠాక్రే తన ట్విట్టర్ బయో నుండి మంత్రి హోదా తొలగించాడన్న వాదన తప్పని స్పష్టమవుతుంది.
చివరగా, రాజకీయ సంక్షోభం నేపథ్యంలో ఆదిత్య ఠాక్రే తన ట్విట్టర్ బయో నుండి మంత్రి హోదా తొలగించాడన్న వాదన తప్పు.


text:
కర్ణాటకలో బలవంతపు మతమార్పిడి గురుంచి చేసిన చట్టాన్ని తప్పుగా షేర్ చేస్తున్నారు - FACTLY
Sai Krishna Muthyanolla
December 23, 2021
కర్ణాటకలో మతమార్పిడి చేస్తే పది సంవత్సరాల జైలు శిక్ష అని అంటూ ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. కర్ణాటక మత స్వేచ్చా హక్కు బిల్లు 2021 శాసనసభలో ఇటీవల ప్రవేశపెట్టడంతో ఈ పోస్ట్ బాగా వైరల్ అయ్యింది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: కర్ణాటకలో మతమార్పిడి చేస్తే పది సంవత్సరాల జైలు శిక్ష.
ఫాక్ట్: కర్ణాటకలో మతమార్పిడి చేస్తే పది సంవత్సరాల జైలు శిక్ష అని కొత్త బిల్లులో లేదు. బలవంతంగా లేదా మోసపూరితంగా మతం మార్చడం లేదా పెళ్లి చేసినట్లు రుజువైతే 10 ఏళ్ల వరకు జైలు శిక్ష విధించాలని కర్ణాటకలో ఇటీవల అసెంబ్లీలో ప్రవేశపెట్టిన బిల్లులో ప్రతిపాదించారు. మతమార్పిడికి సంబంధించి బిల్లు తీసుకురావటం ఇది కొత్త కాదు; మరో తొమ్మిది రాష్ట్రాలు ఇంతకముందే దీనికి సంబంధించి చట్టాలు చేసాయి. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
పోస్టులో చెప్పిన విషయం గురించి ఇంటర్నెట్‌లో వెతకగా, కర్ణాటకలో అటువంటి చట్టం ఉన్నట్టు ఎటువంటి సమాచారం లేదు.
కానీ, కర్ణాటక రాష్ట్ర ప్రభుత్వం ఇటీవల మతమార్పిడికి సంబంధించి 21 డిసెంబర్ 2021న అసెంబ్లీలో బిల్లు ప్రవేశపెట్టింది. బలవంతంగా లేదా మోసపూరితంగా మతం మార్చడం లేదా పెళ్లి చేసినట్లు రుజువైతే 10 ఏళ్ల వరకు జైలు శిక్ష విధించాలని బిల్లులో ప్రతిపాదించారు. అయితే, విపక్షాలు ఈ బిల్లును వ్యతిరేకిస్తున్నాయి. మైనారిటీలను టార్గెట్ చేసేందుకే ఈ బిల్లును తీసుకొచ్చారని ఆరోపిస్తున్నాయి. బిల్లుతో ఎవరినీ టార్గెట్ చేయడంలేదని, బలవంతపు మతమార్పిడులను నిరోధించేందుకే ఈ బిల్లు తెచ్చామని సీఎం బస్వరాజ్ బొమ్మై తెలిపారు. ఈ ఆర్టికల్ రాసే సమయానికి అది కేవలం బిల్లు మాత్రమే, ఇంకా చట్టం అవలేదు.
భారత రాజ్యాంగం ప్రకారం ఏ మతాన్నైనా స్వీకరించవచ్చు. ఏ మతానికైనా మారడానికి వీలుంటుంది. తమకు తామే మార్చుకొని, ఇష్టానుసారంగా వ్యవహరిస్తే అటువంటి మార్పిడులను గురించి ఈ బిల్లులో 10 ఏళ్ల జైలు శిక్ష ఏమి లేదు.
మతమార్పిడికి సంబంధించి బిల్లు తీసుకురావటం ఇది కొత్త కాదు; వేరే కొన్ని రాష్ట్రాల్లో ఇంతకముందే మతమార్పిడిపై చట్టాలు చేసారు. ఈ 2018 డాక్యుమెంట్ ప్రకారం, మతమార్పిడి నిరోధక చట్టాలు దాదాపు ఎనిమిది రాష్ట్రాల్లో ఉన్నాయి. ఇటీవల ఉత్తరప్రదేశ్ కూడా ఈ లిస్టులో చేరినట్టు తెలుస్తుంది. ఇప్పటివరకు కేంద్ర ప్రభుత్వం మతమార్పిడికి సంబంధించి ఎటువంటి చట్టం తీసుకురాలేదు.
చివరగా, కర్ణాటకలో మతమార్పిడి చేస్తే పది సంవత్సరాల జైలు శిక్ష అని తప్పుదోవ పట్టిస్తున్నారు.

created: December 23, 2021


text:
హైదరాబాద్ లో అసలు ఒక్క డబల్ బెడ్ రూమ్ ఇంటిని కూడా కట్టించి ఇవ్వలేదన్న వాదన తప్పు. - FACTLY
Sai Krishna Muthyanolla
November 23, 2020
తెలంగాణ ప్రభుత్వం లక్ష డబుల్ బెడ్ రూమ్ ఇళ్ళని నిర్మించి ఇస్తామని చెప్పి ఒక్కటి కూడా ఇవ్వలేదని చెపుతున్న పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: తెలంగాణ ప్రభుత్వం హైదరాబాద్ లో లక్ష డబుల్ బెడ్ రూమ్ ఇళ్ళని నిర్మించి ఇస్తామని చెప్పి ఒక్కటి కూడా ఇవ్వలేదు.
ఫాక్ట్(నిజం): 26 అక్టోబర్ 2020న హైదరాబాద్ లోని  గోషామహల్ నియోజికవర్గం పరిధిలోని ‘గోడే కి కబర్’ లో 192 మరియు ‘కట్టల మండి’ లో 120 డబుల్ బెడ్ రూమ్ ఇళ్ళను మంత్రి KTR  ప్రారంభించి ఈ ఇళ్ళని  లబ్ధిదారులకు అందించారు. 2019లో హైదరాబాద్ లోని చిత్తరమ్మ నగర్ లో నిర్మించిన డబల్ బెడ్ రూమ్ ఇళ్ళని KTR ప్రారంభించి ఈ ఇళ్ళని  లబ్ధిదారులకు అందించారు. కావున పోస్టు ద్వారా చెప్పేది తప్పు.
తెలంగాణ లోని డబుల్ బెడ్ రూమ్ ఇళ్ళ పధకం గురించి మరింత సమాచారం కోసం గూగుల్ లో వెతకగా హైదరాబాద్ లో ఈ ఇళ్ళ ప్రారంభోత్సవానికి సంబంధించి 26 అక్టోబర్ 2020న మంత్రి KTR కొన్ని ఫోటోలు షేర్ చేసిన ట్వీట్ మాకు కనిపించింది. ఈ ట్వీట్ ప్రకారం హైదరాబాద్ లోని  గోషామహల్ నియోజికవర్గం పరిధిలోని ‘గోడే కి కబర్’ లో 192 మరియు ‘కట్టల మండి’ లో 120 డబుల్ బెడ్ రూమ్ ఇళ్ళను KTR ప్రారంభించి ఈ ఇళ్ళని  లబ్ధిదారులకు అందించారు.
గూగుల్ సెర్చ్ ద్వారా హైదరాబాద్ లోని చిత్తరమ్మ నగర్ లో నిర్మించిన డబల్ బెడ్ రూమ్ ఇళ్ళకి సంబంధించి 2019లో జరిగిన ప్రారంభోత్సవానికి సంబంధించిన న్యూస్ వీడియో కూడా లభించింది. ఈ రిపోర్ట్ ప్రకారం ఈ ఇళ్ళలో కి లబ్దిదారులు గృహప్రవేశం కూడా చేసారు. హైదరాబాద్ లో ఎంత మంది లబ్దిదారులకు డబుల్ బెడ్ రూమ్ ఇళ్ళు అందించారో కచ్చితమైన సమాచారం తెలియనప్పటికీ పైన వివరించిన ఆధారాల ప్రకారం కొందరికి మాత్రం డబుల్ బెడ్ రూమ్ ఇళ్ళు అందించారని కచ్చితంగా చెప్పొచ్చు. ఐతే ఈ ఏడాది డిసెంబర్ కల్లా 85,000 డబుల్ బెడ్ రూమ్ ఇళ్ళు లబ్దిదారులకు అందిస్తామని KTR మీడియాతో తెలిపిన వార్తా కథనం ఇక్కడ చూడొచ్చు.
డిసెంబర్ 1న  జరగనున్న GHMC ఎన్నికల నేపధ్యంలో ఇలాంటి తప్పుదోవ పట్టించే పోస్టులు సోషల్ మీడియాలో విస్తృతంగా షేర్ చేస్తున్నారు.
చివరగా, హైదరాబాద్ లో అసలు ఒక్క డబల్ బెడ్ రూమ్ ఇంటిని కూడా కట్టించి ఇవ్వలేదన్న వాదనలో నిజం లేదు.

created: November 23, 2020


text:
ఇందిరా గాంధీ కార్యాలయంలో కేవలం తనకు మాత్రమే కుర్చీ ఉంటుంది అన్న వాదన కల్పితమైనది - FACTLY
Sai Krishna Muthyanolla
March 29, 2023
మాజీ ప్రధాని ఇందిరా గాంధీ గదిలో ఒకటే కుర్చీ ఉండేదని, అందులో తాను కూర్చుంటే, ఆమె ముందు ఎవరైనా నిలబడి ఉండాల్సిందేనని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతోంది. మాజీ గవర్నర్ భీష్మ నారాయణ్ సింగ్ కూడా ఒకసారి ప్రైవేట్ సంభాషణలో ఇదే విషయం చెప్పినట్టు పేర్కొన్నారు. పైగా తమ వాదనకు మద్దతుగా,  ఇందిరా గాంధీ ముందు కొందరు నాయకులు నిలబడి ఉన్న ఫోటోను షేర్ చేసారు. ఈ కథనం ద్వారా ఆ వార్తలో నిజమెంతుందో చూద్దాం.
క్లెయిమ్: మాజీ ప్రధాని ఇందిరా గాంధీ గదిలో ఒకటే కుర్చీ ఉండేది, అందులో తాను కూర్చుంటే, ఆమె ముందు ఎవరైనా నిలబడి ఉండాల్సిందే.
ఫాక్ట్(నిజం): ఇందిరా గాంధీ ముందు ఎవరైనా నిలబడాల్సిందే, ఆమె కార్యాలయంలో తనకు మాత్రమే ఒక కుర్చీ ఉంటుంది అన్న వాదనలు కల్పితమైనవి. తన కార్యాలయం, పార్టీ కార్యక్రమాలు, మొదలైన సందర్భాలలో ఇతర నాయకులతో కలిసి కూర్చొని ఉన్న ఫోటోలు చాలా ఇంటర్నెట్‌లో అందుబాటులో ఉన్నాయి. అందులో తనతో పాటు వేరే వాళ్ళు కూడా కూర్చున్నారు. కావున పోస్టు ద్వారా చెప్పేది తప్పు.
ఇందిరా గాంధీ కూర్చుంటే ఆమె ముందు ఎవరైనా నిలబడి ఉండాల్సిందే అన్న వాదన  కల్పితం. ఎందుకంటే ఈ వాదనకు వ్యతిరేకంగా మనకు చాలా ఉదాహరణలు ఉన్నాయి.  ఇందిరా గాంధీతో పాటు ఇతర నాయకులు కూర్చొని ఉన్న ఆమె ఆఫీస్‌కు సంబంధించిన ఫోటోలు, ఆఫీస్‌లో ఆమె కూర్చొని మాట్లాడుతున్న చాలా ఫోటోలు ఇంటర్నెట్‌లో అందుబాటులో ఉన్నాయి.
ఉదాహారణకు కొన్ని ఫోటోలు ఇక్కడ, ఇక్కడ, ఇక్కడ మరియు ఇక్కడ చూడొచ్చు. ఈ ఫోటోలలో ఇందిరా గాంధీ ఆఫీస్ ఏర్పాట్లు, అతిధులు/నాయకులు ఆమెతో పాటు కూర్చొని మాట్లాడుతున్న సందర్భాలు కనిపిస్తాయి.
అలాగే పోస్టులో చెప్తున్నట్టు మాజీ గవర్నర్ భీష్మ నారాయణ్ సింగ్ కూడా ఒకసారి ప్రైవేట్ సంభాషణలో ఇదే విషయం చెప్పినట్టు కూడా ఎటువంటి ఆదారాలైతే మాకు లభించలేదు. దీన్నిబట్టి పోస్టులో చేస్తున్న వాదన అతిశయోక్తిగా అనిపిస్తుంది.
వైరల్ ఫోటో :
ఈ ఫోటో 1966లో ఇందిరా గాంధీ తన కార్యాలయంలో కాంగ్రెస్ నాయకులతో మాట్లాడుతున్న సందర్భంలో తీసింది. ఈ ఫోటోలో కాంగ్రెస్ నాయకులు ఇందిరా గాంధీ ముందు నిలబడి ఉన్నా, కేవలం ఈ ఫోటో ఆధారంగా ఇందిరా గాంధీ ముందు ఎవరైనా నిలబడాల్సిందే అన్న వాదన కరెక్ట్ కాదు.
ఇందిరా గాంధీ, పార్టీ కార్యక్రమాలు, ఇతర సందర్భాలలో ఇతర నాయకులతో కలిసి కూర్చొని ఉన్న ఫోటోలు ఇక్కడ, ఇక్కడ, ఇక్కడ మరియు ఇక్కడ చూడొచ్చు.
చివరగా, ఇందిరా గాంధీ కార్యాలయంలో కేవలం తనకు మాత్రమే కుర్చీ ఉంటుందన్న వాదన  కల్పితమైనది.


text:
కారు అద్దంపై కోడిగుడ్లు పడ్డాక, వైపర్, నీటితో శుభ్రం చేయాలని ప్రయత్నిస్తే నల్లటి పొర ఏర్పడదు - FACTLY
Sai Krishna Muthyanolla
July 22, 2021
‘రాత్రి సమయంలో కారు నడిపేటప్పుడు కారు అద్దంపై కోడిగుడ్లు పడితే కారు ఆపవద్దు. అంతేకాక, వైపర్ ఆన్ చేసి నీటితో కారు అద్దం శుభ్రం చేయాలని ప్రయత్నించవొద్దు. అలా ప్రయత్నిస్తే కోడిగుడ్డులోని రసాయనాలు నీటితో కలిసి అద్దంపై నల్లటి పొర ఏర్పడుతుంది. అంతా చీకటిగా తయారయి బయట ఏమీ కనపడదు. కారు ఆపవలసి వస్తుంది. అప్పుడు దోపిడీ దొంగలు దాడి చేస్తారు’, అని తెలంగాణ పోలీసులు హెచ్చరికలు జారీ చేసారని చెప్తూ, ఒక పోస్ట్‌ని సోషల్ మీడియాలో కొంత మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: కారు నడిపేటప్పుడు అద్దంపై కోడిగుడ్లు పడితే కారు ఆపవద్దు, వైపర్ మరియు నీటితో శుభ్రం చేయాలని ప్రయత్నిస్తే కనపడకుండా అంతా చీకటిగా అవుతుందని హెచ్చరికలు జారీ చేసిన తెలంగాణ పోలీసులు.
ఫాక్ట్: పోస్ట్‌లోని హెచ్చరికను తెలంగాణ పోలీసులు జారీ చేసినట్టు ఎక్కడా ఎటువంటి అధికారిక సమాచారం లభించలేదు. వివిధ దేశాల్లో ఇలాంటి పోస్ట్ కనీసం 2009 నుండి షేర్ అవుతున్నట్టు తెలిసింది. కారు అద్దంపై కోడిగుడ్లు పడ్డాక, వైపర్ ఇంకా నీటితో కారు అద్దం శుభ్రం చేయాలని ప్రయత్నించినప్పుడు పోస్ట్‌లో చెప్పినట్టు కనపడకుండా అంతా చీకటిగా అవదు, నల్లటి పొర ఏర్పడదు.  కావున పోస్ట్‌లో చెప్పింది తప్పు.
పోస్ట్‌లో చెప్పిన విషయం గురించి ఇంటర్నెట్‌లో వెతకగా, ఇలాంటి తెలుగు పోస్ట్ కనీసం 2017 నుండి ఇంటర్నెట్‌లో షేర్ అవుతున్నట్టు తెలిసింది. అంతేకాదు, 2017లో ‘ఆంధ్రజ్యోతి’ మరియు 2018లో ‘జీ న్యూస్’ వారు ఈ విషయం పై ఆర్టికల్స్ రాసినట్టు తెలిసింది. అయితే, పోస్ట్‌లోని హెచ్చరికను తెలంగాణ పోలీసులు జారీ చేసినట్టు ఎక్కడా ఎటువంటి అధికారిక సమాచారం లభించలేదు. ఈ విషయం గురించి తెలంగాణ పోలీసులకు FACTLY మెసేజ్ చేసింది. వారి నుండి సమాధానం వచ్చిన తర్వాత ఈ ఆర్టికల్ అప్డేట్ చేయబడుతుంది.
వివిధ దేశాల్లో ఇలాంటి పోస్ట్ కనీసం 2009 నుండి షేర్ అవుతున్నట్టు తెలిసింది. పోస్ట్‌లో చెప్పింది తప్పు అంటూ ‘స్నోప్స్’ సంస్థ 2009లో ప్రచురించిన అర్టికల్‌ని ఇక్కడ చదవొచ్చు. కారు అద్దంపై కోడిగుడ్లు పడితే, వైపర్ మరియు నీటితో కారు అద్దం శుభ్రం చేయాలని ప్రయత్నించినప్పుడు పోస్ట్‌లో చెప్పినట్టు కనపడకుండా అంతా చీకటిగా అవదు అని, నల్లటి పొర ఏర్పడదని తెలిసింది.
అంతేకాదు, కారు అద్దంపై కోడిగుడ్లు పడ్డాక వైపర్ ఇంకా నీటిని ఉపయోగిస్తే, కనపడకుండా ఏమీ అవదని స్వయంగా చేసి చూపించిన ‘Nexus Auto’ అనే యూట్యూబ్ ఛానల్ వారి వీడియోని ఇక్కడ చూడవొచ్చు.
చివరగా, పోస్ట్‌లోని హెచ్చరికను తెలంగాణ పోలీసులు జారీ చేసినట్టు ఎక్కడా ఎటువంటి అధికారిక సమాచారం లభించలేదు. అంతేకాదు, కారు అద్దంపై కోడిగుడ్లు పడ్డాక, వైపర్ ఇంకా  నీటితో శుభ్రం చేయాలని ప్రయత్నిస్తే కనపడకుండా అంతా చీకటిగా అవదు, నల్లటి పొర ఏర్పడదు.


text:
వెబ్ సిరీస్ షూటింగ్ వీడియోని దళిత జంటని కాల్చి చంపిన ఉత్తర ప్రదేశ్ పోలీస్ అంటూ తప్పుగా షేర్ చేస్తున్నారు - FACTLY
Sai Krishna Muthyanolla
April 26, 2021
పోలీసుని ప్రశ్నించినందుకు ఉత్తర ప్రదేశ్ లో ఒక దళిత జంటని కాల్చి చంపాడని చెప్తూ, పోలీసు దుస్తుల్లో ఉన్న ఒక  వ్యక్తి ఒక జంటని కాల్చి చంపుతున్న వీడియో షేర్ చేసిన పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఉత్తర ప్రదేశ్ పోలీసుని ఎదురు ప్రశ్నించినందుకు తను ఒక దళిత జంటని కాల్చి చంపిన వీడియో.
ఫాక్ట్ (నిజం): ఈ వీడియోలో కనిపిస్తున్నది నిజమైన సంఘటన కాదు. హర్యానాలోని కర్నాల్ లో ఒక రెస్టారెంట్ బయట జరిగిన ఒక వెబ్ సిరీస్ కి సంబంధించిన షూటింగ్. ఇదే విషయాన్నీ కర్నాల్ SP స్పష్టం చేసాడు. కొన్ని హిందీ ప్రాంతీయ వార్తా సంస్థలు కూడా ఇదే విషయాన్నీ ప్రచురించాయి. కావున పోస్టు ద్వారా చెప్పేది తప్పు.
ఈ వీడియో యొక్క స్క్రీన్ షాట్స్ ని రివర్స్ ఇమేజ్ సెర్చ్ చేయగా ఉత్తరప్రదేశ్ కి చెందిన ఒక పోలీస్ ఆఫీసర్ ఇదే వీడియోని షేర్ చేసిన ఒక ట్వీట్ మాకు కనిపించింది. ఈ వీడియోలో కనిపిస్తున్నది నిజమైన ఘటన కాదని, ఇది ఒక వెబ్ సిరీస్ లోని సన్నివేశాల షూటింగ్ కి  సంబంధించిందని, ఈ షూటింగ్ హర్యానాలోని కర్నాల్ ప్రాంతంలోని ఒక రెస్టారెంట్ బయట  జరిగిందని ఈ ట్వీట్ యొక్క సారాంశం. ఉత్తరప్రదేశ్ పోలీస్ కూడా ఇది ఒక వెబ్ సిరీస్ షూటింగ్ కి సంబంధించిన వీడియో అని ఒక ట్వీట్ ద్వారా స్పష్టం చేసింది.
#FactCheck– A video of a gory murder by a cop outside a restaurant is floating since today morning on #socialmedia, triggering queries & confusion.
On verification, it’s attributed to a #webseries shot outside ‘Friends Cafe’ in Karnal Haryana as per the manager of the Cafe. pic.twitter.com/63GHkScx9j
ఈ వీడియో సోషల్ మీడియాలో నిజమైన ఘటనగా వైరల్ అయినప్పుడు కర్నాల్ ఎస్పీ ఈ వీడియోకి సంబంధించి వివరణ ఇచ్చిన వీడియోని కర్నాల్ బ్రేకింగ్ న్యూస్ తమ ఫేస్ బుక్ పేజీలో షేర్ చేసింది. ఈ వీడియో మీద కర్నాల్ ఎస్పీ గంగా రామ్ పునియా మాట్లాడుతూ ఇది ఒక వెబ్ సిరీస్ కి సంబంధించిన షూటింగ్ అని, నిజమైన ఘటన కాదని స్పష్టం చేసాడు. ‘దైనిక్ భాస్కర్’ అనే మరొక వార్తా సంస్థ కూడా కర్నాల్ SP ఈ వీడియోకి సంబంధించి ఇచ్చిన వివరణను ప్రచురించిన కథనం ఇక్కడ చూడవొచ్చు.
BOOM ఫాక్ట్-చెకింగ్ ఏజెన్సీ వీడియోలో పోలీస్ పాత్రలో నటించిన వినయ్ కోహాడ్ ని సంప్రదించగా, ఈ వీడియోలో కనిపిస్తున్నది కేవలం ఆక్టింగ్ అని, ఈ వీడియోలో పోలీస్ డ్రెస్ లో ఉన్నది తానేనని స్పష్టం చేసాడు. వీటన్నిటి బట్టి, ఈ వీడియో ఒక వెబ్ సిరీస్ కి సంబంధించిన షూటింగ్ అని, నిజమైన సంఘటన కాదని స్పష్టంగా అర్ధమవుతుంది.
చివరగా, వెబ్ సిరీస్ షూటింగ్ కి సంబంధించిన వీడియోని దళిత జంటని కాల్చి చంపిన ఉత్తర ప్రదేశ్ పోలీస్ అంటూ తప్పుగా షేర్ చేస్తున్నారు.


text:
ఫాక్ట్ చెక్ వీడియోని క్లిప్ చేసి, ‘షారుక్ ఖాన్ పాకిస్థాన్ కు 45 కోట్ల విరాళం ఇచ్చాడు’ అని తప్పుగా షేర్ చేస్తున్నారు - FACTLY
Sai Krishna Muthyanolla
April 1, 2020
‘India Tv’ న్యూస్ ఛానల్ యొక్క వీడియో క్లిప్ ని ఫేస్బుక్ లో పోస్టు చేసి, షారుక్ ఖాన్ పాకిస్థాన్ కు 45 కోట్ల విరాళం ఇచ్చాడు అని చెప్తున్నారు. పోస్టులో చెప్పిన దాంట్లో ఎంతవరకు నిజముందో చూద్దాం.
షారుక్ ఖాన్ పాకిస్థాన్ కు 45 కోట్ల విరాళం ఇచ్చాడు.
ఫాక్ట్ (నిజం): పోస్టులోని క్లిప్ ‘India TV ’ న్యూస్ ఛానల్ వారి ఫాక్ట్ చెక్ వీడియో నుండి తీసుకోబడింది. ఆ న్యూస్ ఛానల్ వారు పూర్తి వీడియోలో పోస్టుల్లో పెట్టింది తప్పని చెప్తూ, షారుఖ్ ఖాన్ పాకిస్థాన్ ఆయిల్ టాంకర్ బ్లాస్ట్ బాధితుల కోసం 45 కోట్ల విరాళం ఇవ్వలేదని తేల్చారు. కావున పోస్ట్ లో చెప్పిందితప్పు.
పోస్టులోని క్లిప్ లో ఉన్న సమాచారం ఆధారంగా యూట్యూబ్ లో కీవర్డ్స్ తో వెతికినప్పుడు, దాని యొక్క పూర్తి వీడియో ‘India TV ’ న్యూస్ ఛానల్ అకౌంట్ లో లభించింది. వీడియోలో ఆ న్యూస్ ఛానల్ వారు షారుక్ ఖాన్ పాకిస్థాన్ కు 45 కోట్ల విరాళం ఇచ్చాడు అనే వార్త 2017 లో సోషల్ మీడియా లో చలామణీ అయినప్పుడు, అది తప్పు అని చెప్తూ చేసినది. అందులో ఛానల్ వారు ఆ విషయం గురించి స్పష్టత కోసం షారుక్ ఖాన్ మీడియా టీం ని సంప్రదించినప్పుడు, వారు ఆ వార్త నిరాధారమైనదని మరియు షారుఖ్ ఖాన్ పాకిస్థాన్ ఆయిల్ టాంకర్ బ్లాస్ట్ బాధితుల కోసం ఎటువంటి విరాళం ఇవ్వలేదని తెలిపారని చెప్పి, సోషల్ మీడియా వార్త తప్పని తేల్చారు. ఆ వీడియో లో న్యూస్ రిపోర్టర్ షారుక్ ఖాన్ గతంలో భారత దేశం కోసం చేపట్టిన చారిటీ పనుల గురించి మరియు ఇచ్చిన విరాళాల గురించి చెప్తాడు.
25 జూన్ 2017 న పాకిస్తాన్ లోని బహావల్పూర్ లో ఒక ఆయిల్ టాంకర్ బోల్తాపడిన అనంతరం జరిగిన బ్లాస్ట్ లో సుమారు 150 పైగా మందికి చనిపోయారు. ఆ ఘటనకి సంబంధించిన మరింత సమాచారాన్ని ఇక్కడ చదవవచ్చు.
చివరగా, ‘India TV ’ ఫాక్ట్ చెక్ వీడియోలో కొంత భాగాన్ని క్లిప్ చేసి, ‘షారుక్ ఖాన్ పాకిస్థాన్ కు 45 కోట్ల విరాళం ఇచ్చాడు’ అని తప్పుగా షేర్ చేస్తున్నారు.
‘మీకు తెలుసా’  సిరీస్ లో మా వీడియోస్ మీరు చూసారా?


text:
మాజీ రాష్ట్రపతి రాంనాథ్ కోవింద్‌ను పట్టించుకోకుండా మోదీ ఫోటోగ్రాఫర్ల వైపు చూస్తున్నాడంటూ క్లిప్ చేసిన వీడియోను షేర్ చేస్తున్నారు - FACTLY
Sai Krishna Muthyanolla
July 25, 2022
రాష్ట్రపతిగా రాంనాథ్ కోవింద్ పదవీకాలం ముగిసిన సందర్భంగా పార్లమెంట్ సెంట్రల్ హాల్‌లో వీడ్కోలు కార్యక్రమాన్ని ఏర్పాటు చేశారు. ఐతే ఈ కార్యక్రమానికి సంబంధించిన వీడియో ఒకటి ప్రస్తుతం సోషల్ మీడియాలో విస్తృతంగా షేర్ అవుతోంది. రాష్ట్రపతి కోవింద్ మోదీకి నమస్కరిస్తున్నా, మోదీ ఇది పట్టించుకోకుండా ఫోటోలకు పోజులిస్తున్నాడంటూ ఈ వీడియోను షేర్ చేస్తున్నారు. ఈ కథనం ద్వారా ఆ వీడియోకు సంబంధించిన నిజమేంటో చూద్దాం.
క్లెయిమ్: మాజీ రాష్ట్రపతి రాంనాథ్  కోవింద్ మోదీకి నమస్కరిస్తున్నా మోదీ ఇది పట్టించుకోకుండా ఫోటోలకు పోజులిస్తున్న దృశ్యాలు.
ఫాక్ట్ (నిజం):  ఈ దృశ్యాలు 23 జులై 2022న పార్లమెంట్ సెంట్రల్ హాల్‌లో రాంనాథ్ కోవింద్ వీడ్కోలు కార్యక్రమానికి సంబంధించినవి. ఐతే ఈ కార్యక్రమంలో, రాంనాథ్ కోవింద్ మోదీకి నమస్కరించినప్పుడు మోదీ తిరిగి  కోవింద్‌కు నమస్కరించాడు. కాని వైరల్ వీడియోలో ఈ భాగాన్ని తీసేసి, కేవలం మోదీ ఫోటోగ్రాఫర్ల వైపు చూస్తున్న దృశ్యాలను మాత్రమే షేర్ చేసారు. కాబట్టి కోవింద్‌కు నమస్కరించకుండా మోదీ అవమానించాడన్న వాదన కరెక్ట్ కాదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
వైరల్ వీడియోపై ఉన్న లోగో ఆధారంగా వెతకగా రాంనాథ్ కోవింద్ వీడ్కోలు కార్యక్రమానికి సంబంధించి ఈ దృశ్యాలను 23 జులై 2022న ప్రసారం చేసిన సంసద్ టీవీ ఫుటేజ్ మాకు లభించింది.
ఈ వీడియోలో రాంనాథ్ కోవింద్ పోడియం దిగి పార్లమెంట్ సభ్యులకు నమస్కారం చేస్తూ నడుస్తుండడం చూడొచ్చు. ఐతే ఈ వీడియోలో 59వ సెకండ్ వద్ద కోవింద్ ప్రధాని మోదీకి నమస్కరించగా మోదీ కూడా తిరిగి నమస్కరించాడు.
ఆ తర్వాత రాంనాథ్ కోవింద్ మోదీ వెనకాల ఉన్న ఒక మహిళా పార్లమెంట్ సభ్యురాలుతో మాట్లాడి ముందుకెల్లాడు. ఈ సందర్భంలో మోదీ ఫోటోగ్రాఫర్ల వైపు చూస్తున్నాడు.
దీనిబట్టి మోదీ మరియు కోవింద్ పరస్పరం నమస్కరించుకున్న భాగాన్ని తీసేసి కేవలం మోదీ ఫోటోగ్రాఫర్ల వైపు చూస్తున్న క్లిప్‌ను మాత్రమే మోదీ కోవింద్‌ను అవమానించినట్టు షేర్ చేస్తున్నారని అర్ధం చేసుకోవచ్చు.
ఈ కార్యక్రమానికి సంబంధించి రాష్ట్రపతి భవన్ అధికారిక ట్విట్టర్ అకౌంట్ షేర్ చేసిన ఫోటోలలో కూడా మోదీ మరియు కోవింద్ పరస్పరం నమస్కరించుకోవడం చూడొచ్చు.
President Ram Nath Kovind attended the farewell function in the Central Hall of Parliament today.
Details: https://t.co/cu7Gsg4wGj pic.twitter.com/CvCZzgwdDZ
చివరగా, మాజీ రాష్ట్రపతి రాంనాథ్ కోవింద్‌ను పట్టించుకోకుండా మోదీ ఫోటోగ్రాఫర్ల వైపు చూస్తున్నాడంటూ ఒక డిజిటల్‌గా క్లిప్ చేసిన వీడియోను షేర్ చేస్తున్నారు.


text:
ఎడిట్ చేసిన వీడియోని షేర్ చేస్తూ రజనీకాంత్ దేవుని (యేసు) ఉనికి గురించి మాట్లాడినట్లు షేర్ చేస్తున్నారు - FACTLY
Sai Krishna Muthyanolla
September 26, 2022
థామస్ ఆల్వా ఎడిసన్ మరియు ఇంకొక శాస్త్రవేత్త మధ్య జరిగిన సంఘటనకు సంభంధించిన కథను గురుంచి రజనీకాంత్ చేసిన ప్రసంగం ఒక్క వీడియోని ఒక పోస్ట్ ద్వారా సోషల్ మీడియాలో షేర్ చేస్తున్నారు. ఆ వీడియో చివరిలో రజనీకాంత్ మాట్లాడుతూ, ‘సృష్టి ఉన్నప్పుడు, సృష్టికర్త ఉంటాడు. సృష్టికర్త లేకుండా, సృష్టి లేదు – కాబట్టి దేవుడు ఉన్నాడు’ అని అన్నారు. ఈ పోస్ట్ యొక్క టైటిల్ ‘Actor Rajinikanth about( God) Jesus (Telugu Dubbed తెలుగులో ) ఉన్నాడా లేడా ? రజనీ మాటల్లో !’ రజనీకాంత్ యేసు ఉన్నాడు అని వీడియోలో చెప్పినట్లు సూచించే విధంగా ఉంది. ఈ పోస్టులోని నిజానిజాలు ఏంటో ఈ ఆర్టికల్ ద్వారా తెలుసుకుందాం.
క్లెయిమ్: రజనీకాంత్ దేవుడు (యేసు) యొక్క ఉనికిని తన ప్రసంగంలో థామస్ ఆళ్వా ఎడిసన్ కథ ద్వారా తెలియచేసారు.
ఫాక్ట్ (నిజం): పోస్టులో ఉన్న వీడియో, ఎస్ రామకృష్ణన్ అనే తమిళ రచయితకు ‘ఇయల్ అవార్డు’ వచ్చిన సందర్భంగా, చెన్నైలో జరిగిన సన్మాన సభలో రజినీకాంత్ మాట్లాడిన ప్రసంగానిది. ఈ  మూడు నిమిషాల నాలుగు సెకన్ల వీడియో, తన 20 నిమిషాల స్పీచ్‌లోని చిన్న భాగం. థామస్ ఆల్వా ఎడిసన్‌కి, మరొక శాస్త్రవేత్తకు మధ్య జరిగిన సంఘటన యొక్క కథ ఆయన చెప్పారు, కథ  చివరిలో  ‘సృష్టి ఉన్నప్పుడు, సృష్టికర్త ఉంటాడు. సృష్టికర్త లేకుండా, సృష్టి లేదు – కాబట్టి దేవుడు ఉన్నాడు’ అని థామస్ ఎడిసన్ అన్నట్లు చెప్పారు. పోస్టులోని వీడియో ఇక్కడితో  ముగిసిపోతుంది, పూర్తి వీడియోలో, రచయితల గొప్పతనం గూర్చి మాట్లాడుతూ ‘ఈ కథ రాసిన రచయిత తాను దేవుడు ఉన్నాడు అని చెప్పదలచుకున్నారు, దాని కోసం థామస్ ఆళ్వా ఎడిసన్‌ని, ఇంకో శాస్త్రవేత్తని పాత్రలుగా తీస్కొని, ఒక పరిస్థితిని సృష్టించి, ఎడిసన్ ద్వారా ఆ మాట చెప్పించారు’ అని అన్నారు. పోస్టులో రజినీకాంత్ దేవుడు (యేసు) ఉన్నాడు అని చెప్పినట్లు ఉంది, ఆ భావన కలిగించేలాగా పూర్తి వీడియోలోని ఒక చిన్న భాగాన్ని ఎడిట్  చేసి అసందర్భంగా వీడియోను షేర్ చేస్తున్నారు. అంచేత పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులోని రజనీకాంత్ స్పీచ్‌ని తెలుగులోకి డబ్బింగ్ చేసిన వీడియో ఉంది, పూర్తి వీడియో కొరకు మేము సరైన కీ వర్డ్స్ ద్వారా ఇంటెర్నెట్‌లో వెతుకగా, ‘స్పిరిట్యుయల్ విప్’ అనే బ్లాగులో లభించింది, ఈ వీడియో తమిళ భాషలో ఉంది. ఎస్ రామకృష్ణనన్ అనే తమిళ రచయితకు కెనడాకి చెందిన తమిళ్ లిటరరీ గార్డెన్ అనే సంస్థ వారు 2011లో ఇయల్ అవార్డుని బహుకరించారు.
ఆ సందర్భంగా చెన్నైలో ఆయనకు సత్కారం  జరిగింది, ఈ సభకు రజనీకాంత్ కుడా వచ్చారు. ఆ సభకు సంభందించి అనేక మీడియా వెబ్సైటులలో ప్రచురితమైన చిత్రాలని ఇక్కడ, ఇక్కడ మరియు ఇక్కడ చూడవచ్చు. ఈ సభ  యొక్క పూర్తి వీడియోని ఇక్కడ చూడవచ్చు. బిహైండ్ వుడ్స్ టీవీ వారు, రజనీకాంత్ యొక్క  స్పీచ్‌ని రెండు భాగాలుగా అప్లోడ్ చేసారు, నిడివి సుమారు 20 నిమిషాలు.
పోస్టులో ఉన్న వీడియో నిడివి  మూడు నిమిషాల నాలుగు సెకన్లు మాత్రమే, రజినీకాంత్  తన ప్రసంగంలో రచయితల యొక్క  గొప్పతనాన్ని గురించి, పుస్తకాలు చదవడం ఎందుకు అవసరం మరియు పుస్తకాలు ఎలా మనుషులపై ప్రభావం చూపుతాయి, ఎస్ రామకృష్ణన్ గారితో ఆయనకు ఉన్న పరిచయం, ఆయన ఒక్క గొప్పతనం, ఇలా చాలా విషయాల గురించి మాట్లాడారు. థామస్ ఆల్వా ఎడిసన్‌కి మరొక శాస్త్రవేత్తకు మధ్య జరిగిన సంఘటన యొక్క కథను చెప్తూ  ఆ కథ చివరిలో ఎడిసన్ మరొక శాస్త్రవేత్తతో మాట్లాడుతూ, శాస్త్రవేత్తలు ఈ విశ్వం హఠాత్తుగా ఏర్పడిపోయింది అని అంటారు.. .  ‘సృష్టి ఉన్నప్పుడు, సృష్టికర్త ఉంటాడు. సృష్టికర్త లేకుండా, సృష్టి లేదు – కాబట్టి దేవుడు ఉన్నాడు’ అని అన్నట్లు  రజనీకాంత్ చెప్పారు.  పోస్టులోని వీడియో ఇక్కడితో  ముగిసిపోతుంది.
పూర్తి వీడియోలో, రజనీకాంత్ రచయితల గొప్పతనం గూర్చి మాట్లాడుతూ ‘ఈ కథ రాసిన రచయిత తాను దేవుడు ఉన్నాడు అని చెప్పదలచుకున్నారు, దాని కోసం థామస్ ఆళ్వా ఎడిసన్‌ని ఇంకో శాస్త్రవేత్తని పాత్రలుగా తీస్కొని, ఒక పరిస్థితిని సృష్టించి ఎడిసన్ ద్వారా ఆ మాట చెప్పించారు’ అని అన్నారు. పోస్టులో రజనీకాంత్ దేవుడు (యేసు) ఉన్నాడు అని వీడియోలో చెప్పినట్లు ఉంది, ఆలా  అనిపించే విధంగా పూర్తి వీడియోలోని చిన్న భాగాన్ని ఎడిటి చేసి అసందర్భంగా వీడియోను షేర్ చేస్తున్నారు. అంచేత పోస్టు తప్పుదోవ పట్టించేలా ఉంది.
చివరిగా, ఎడిట్ చేసిన వీడియోని పెట్టి రజనీకాంత్ దేవుని (యేసు) ఉనికి గురించి మాట్లాడినట్లు షేర్ చేస్తున్నారు.

created: September 26, 2022